112968 جار خوێندراوەتەوە\nتواناکان پێچەوانەوە دەبێتەوە و کاریگەریی نەرێنی لەسەر کارەکەت دروست دەکات، دەبیتە جێگەی سەرەنجی کەسێک وپاڵپشتت دەبێت و ئەگەری هەیە هەستە سۆزدارییەکان بەرامبەری زیاد بکات، کەم جوڵەیی سوودی بۆ تەندروستیت نابێت.\nدوای ماندوبوون و هەولدانێکی زۆر پڕۆژە نوێیەکەت دەچێتە بواری جێبەجێکردنەوە و سوودێکی گەورە بە لایەنی پیشەییت دەگەیەنێت، دوای ئەو هەوڵدانەت پێویستە بۆ لەمەودوا گرنگی بە لایەنی سۆزداریشت بدەیت و دەروونت ئارام بکەیەتەوە.\nبە وردی وجددی بۆ کارەکەت هەوڵبدە و خۆت لە گرفت و ئەرکە زۆرەکان ڕزگار بکە، ئەمڕۆ لە لایەنی سۆزدارییەوە باش دەبیت وئەگەری هەیە سوپرایزێکت بۆ بکرێت، هەموو وزەکانت بە زیادە بە فیڕۆ مەدە و گرنگی بە تەندروستیت بدە.\nبارودۆخی دارایت بۆ ڕوون دەبێتەوە و بیرۆکەکان کۆدەکەیتەوە و لەم یەک دوو هەفتەیەدا پلانێکی نوێی کار دادەنێیت، گوێگرێکی باشی هاوبەشی ژیانت بە و دەرفەتە سۆزدارییەکان لەدەست مەدە.ڤیدیۆ.. کەوتنە خوارەوەی کۆمەڵێک خوێندکار لە نهۆمی چوارەمی خوێندنگەکەیان


کۆمەڵەی زەحمەتکێشانی کوردستان راگەیەندراوێکی لەبارەی کوژرانی پێشمەرگەیەک بڵاوکردەوە\n2020-05-17 [11:10 AM]\nراگەیاندنی ستادی نیزامی کۆمەڵەی زەحمەتکێشانی کوردستان لە راگەیەندراوێک ئاماژەی بەوە کردووە، بەهۆی دەمەقاڵێ لە نێوان دوو پێشمەرگەیان، تەقە کراوە و پێشمەرگەیەک بە ناوی ئاروین ئەسڵانی گیانی لەدەستداوە و یەکێکی دیکەش بە سوکی بریندار بووە.\nلە راگەیەندراوەکە هاتووە، دۆخەکە کۆنترۆڵ و ھێور کراوەتەوە و تەرمی ھاوڕێ ئاروین ھاتەوە ناوەندی سەرکردایەتی کۆمەڵەی زەحمەتکێشان و بەخاکسپێردراوە.\nدەقی راگەیەندراوی ستادی نیزامی کۆمەڵەی زەحمەتکێشانی کوردستان:\nبە داخێکی گرانەوە ڕایدەگەیەنین کە سەعاتی ٩ شەوی ڕابردوو بەھۆی دەمەقاڵەیەک، تەقەکردن لە نێوان ھاوڕێیانی پێشمەرگە لە بناری ھەڵگورد دروست دەبێت کە بەوھۆیەوە ھاوڕێیەکمان بە ناوی ئاروین ئەسڵانی گیانی لە دەست دەدا و پێشمەرگەیەکی دیکەش بریندار دەبێ کە برینەکەی سوکە.\nلە ئێستادا دۆخەکە کۆنترۆڵ و ھێور کراوەتەوە و تەرمی ھاوڕێ ئاروین ھاتەوە ناوەندی سەرکردایەتی کۆمەڵەی زەحمەتکێشان و ئەسپەردە کرا.\nھاوڕێیانمان سەرقاڵی لێکۆڵینەوەی وردتر لە ڕوداوەکەن. پێویستە بڵێین لە دوێنێشەوەوە دۆستان و ھاوڕێیان بەوپەڕی دڵسۆزییەوە بە ھەموو شێوەیەک پەیوەندییان پێوەکردوین و ھاوسۆزییان دەربڕیوە، لێرەوە سپاسی ھەموویان دەکەین. ھەر زانیاریەکی نوێ بە ئاگاداری گشتیی دەگەیەنین.\n٢٧. ٢. ١٣٩٩


هاوسەرۆکی لقی ئامەدی هەدەپە ڕەوانەی زیندان کرا\nکۆدی هەواڵ: 1637\nڕێکەوتی بڵاوکردنەوە: 10:07 - 2021/04/16\nبەشی تورکیا- هولیا ئالۆکمانی هاوسەرۆکی لقی ئامەدی پارتی دیموکراتی گەلان HDP بە 10 ساڵ و 6 مانگ زیندانی کردن سزا درا.\nبەپێی هەواڵی کوردپرێس، هولیا ئالۆکمانی هاوسەرۆکی لقی ئامەدی پارتی دیموکراتی گەلان بەتۆمەتی ئەندامێتی لە ڕێکخراوە تیرۆریستییەکان، بە ١٠ ساڵ و ٦ مانگ زیاندانی کردن سزاداوە.\nهەرچەندە ئالۆکمان خۆی ئامادەی دانیشتنی داداگایی کردنەکە نەبووە، بەڵام شایموس بیحان پارێزەکە تایبەتەکەی ئامادەی دادگای تاوانە گەورەکانی ئامەد بووە.\nپارێزەرەکە ئاماژەی بۆ ئەوەکردووە کە ئەو بەڵگانەی لەناو دۆسیەی تۆمەتبارکردنەکەدا هاتووە ناکرێت وەک بەڵگە بۆ بوونی پەیوەندی بریکاردەکەی بە ڕێکخراوە تیرۆریستییەکان هەژمار بکرێت، جگە لەوەی ئەو کار و چالاکیانەی لەسەری تۆمەتبارکراوە دەچێتە ناو چوارچێوەی چالاکییە سەندیکاییەکانەوە، بۆیە داوای کردووە پێویستە ئالۆکمان ئازاد بکرێت.\nتورکیاهەدەپەئامەدپارتی دیموکراتیکی گەلانهاوسەرۆکی هەدەپەهولیا ئالۆکمانی\nئەندامی سەرکردایەتیی یەکێتی: تورکیا دەیەوێت بەشێکی هەرێمی کوردستان بخاتەسەر نەخشەی وڵاتەکەی


دوای دوو ساڵ لە داگیرکردنی مووسڵ جیھان چاوی لەسەر بارزانییە!؟\n2016-06-09 [01:16 AM]\nنووسینی: دلشاد مە ولود\nدوو ساڵ بەر لە ئێستا و لە گەرمەی ناکۆکییەکانی نێوان ھەولێر و بەغدا لە بارەی پرسە چارەسەر نەکراوەکانەوە، زۆرێک ئەو ھۆشدارییانەی سەرۆک بارزانیان بە ھەند وەرنەگرت، کە لە بارەی مەترسییەکانی سەر پرۆسەی سیاسی و چارەنووسی عێراق و ناوچەکە و دەرکەوتنی تیرۆر بەو قورساییە زۆرەوە ئاراستەی بەغدای کردبوون. سەرەنجام ئەوەی روویدا نەک بووە شۆکێک بۆ ھەمووان بەڵکو بە کردەوە مەترسی لەسەر کۆی ھەموو ئەو ھەوڵانە درووستکرد، کە لە دوای ٢٠٠٣ەوە کۆمەڵگەی نێودەوڵەتی لە عێراقدا خستبوویانەگەڕ.\nئەگەر بگەڕێینەوە بۆ سەروبەندی کشانەوەی ھێزەکانی ئەمریکا تێبینی ئەوە دەکەین لەو کاتەدا تەنیا دەنگێک کە دوورتر دەیڕوانی و خەمی چارەنووسی ناوچەکە و پێکھاتەکانی عێراقی بوو، سەرۆک بارزانی بوو، کە پێچەوانەی سیاسەتی ئێران و مەرجەعییەتەکانی شیعە بڕوای وابوو کشانەوەی سوپای ئەمریکا لە ٢٠١١دا کارەسات بەدوای خۆیدا دەھێنێت و چارەنووسی پێکھاتە ئاینییەکانی عێراق دەخاتە مەترسییەوە چونکە ئەوان لەپێشەوەی ئەو ئامانجانە بوون کە تیرۆر لە ھەمووان زیاتر مەترسی لەسەریان درووستکردبوو.\nکشانەوەی سوپای ئەمریکا بۆشاییەکی گەورەی ئەمنیی درووستکرد، کە لە توانای سوپای عێراقدا نەبوو پڕی بکاتەوە. ئەمەش یەکەم ھۆکاری دەرکەوتنی مەترسییەکانی دەوڵەتی تیرۆر بوو لە ناوچەکەدا کە گرووپ و رێکخراوە تیرۆریستییەکان خەونیان پێوە دەبینی.\nوەک لە بەڵگەنامە و راگەیەندراوەکانی سەرۆکایەتی ھەرێمی کوردستاندا دەردەکەوێت، پێش داگیرکرانی مووسڵ لە لایەن داعشەوە، سەرۆک بارزانی ھۆشداری دابوویە مالکی و مەترسی دەرکەوتنی تیرۆری لە مووسڵ خستبووە بەرچاو، بەڵام سەرەڕۆییەکانی مالکی رێگر بوون لەوەی گوێی بکاتەوە و لە کاکڵە و ناوەڕۆکی ئەو پەیامەی سەرۆک بارزانی تێبگات.\nسەرەنجام لە ٩ی حوزەیرانی ٢٠١٤دا داعش لە ماوەیەکی زۆر کورتدا لە سوریاوە پەڕییەوە عێراق و توانی مووسڵ داگیر بکات.\nبە گوێرەی راپۆرتەکانی لیژنەی بەدواداچوونی راستییەکانی کەوتنی موسڵ، تەنیا لەو شارەدا، چەندین یەکەی سەربازی و ئەمنیی عێراق ھەبوون، لەوانە: فەرماندەیی پرۆسە سەربازییەکانی مووسڵ، فیرقەی دووی سوپای عێراق، فیرقەی سێی پۆلیسی ئیتیحادی، بەڕێوبەرایەتی پۆلیسی مووسڵ کە ١٢ فەوجی فریاکەوتنی ھەبوو، ھێزەکانی دژە تیرۆر، یەکەکانی ھەواڵگری سوپا و چەندین یەکە و پێکھاتەی دیکەی سەربازی کە ژمارەی سەرجەمیان دەگەیشتە شەست ھەزار کەس. پرسیاری بێ وەڵام تا ئێستاش ئەوەیە چۆن ئەو ھەموو یەکە سەربازی و ئەمنییانە وێڕای ھەبوونی پێشکەوتووترین چەکی سەربازی سوپای ئەمریکا لە بەرامەر پەلاماری چەند سەد کەسێکی چەکداری داعش توانەوە و چۆکیان دادا و شارەکەیان رادەستی داعش کرد، کە بە ھۆیەوە وێڕای تاوانەکانی کۆمەڵکوژی دژ بە کریستیان و ئێزدی و تورکمانە شیعەکان و شەبەک و کاکەیی ماوەی دوو ساڵە سەرجەم دانیشتوانی شارەکەیان کردووەتە یەخسیری ژێر دەست تاوانەکانی داعش.\nلە ئێستاشدا سەرەڕای ھەوڵە نێودەوڵەتییەکان، ئەوەی بووەتە جێی ئومێد و دەتوانرێت لە رێگەیەوە خەون بە رزگاری مووسڵەوە ببینرێت، ھەبوونی ھێزی پێشمەرگەیە کە راستەوخۆ بە فەرماندەیی سەرۆک بارزانی لە ماوەی دوو ساڵی رابردوودا توانیویەتی ئەفسانەی داعش تێکبشکێنێت و ئومێدێک بۆ جیھان و کۆمەڵگەی نێودەوڵەتی درووستبکات کە تەنیا لایەنێک بتوانێت کۆتایی بە مەترسییەکانی داعش بھێنێت و ژیان و ئارامی بۆ پێکھاتەکانی مووسڵ دابین بکات پێشمەرگە و رێبەرایەتییەکەیەتی کە راستەوخۆ سەرۆک بارزانی لە ئاستیی مەیدانی و سیاسی لە ھەوڵدایە بۆ ھەرچی زیاتر بەدیھێنانی ئەو ئامانجە مرۆڤایەتییانە.\nئەم هەواڵە 14188جار خوێندراوەتەوە


عه‌بدوڵا که‌ریم مه‌حمود: بێ سه‌رو شوین کردنی دڵشاد مه‌ریوانی. – WTARIKURD\nسه‌عات 5 ی ئێواره‌ی 12- 02- 1989 به‌فر ده‌باری، شار خامۆش بوو، دڵشاد مه‌ریوانی له ماڵه‌وه چووه ده‌ره‌وه، رووی کرده یانه‌ی فه‌رمانبه‌ران، سه‌عات 7 ی ئێواره چه‌ند ئه‌منێک روو ده‌که‌نه سه‌ر مێزه‌که‌ی و ده‌ڵێن: مامۆستا چه‌ند سه‌عاتێک کارمان پێته، وه‌ره له گه‌ڵمانا، دوایی بگه‌ڕێره‌وه.\nسه‌عات 8 و 45 ده‌قیقه هه‌مزه‌ی عه‌لی ده‌ده‌ی هاوڕێ و زاوای رووی کرده ماڵه‌وه به شیرین ی هاوسه‌ری دڵشادی وت: ئه‌من دڵشادیان ده‌سگیر کرد.\nبۆ به‌یانیه‌که‌ی که‌س و کاره‌که‌ی روویان ده‌کرده هه‌ر زیندانێک، ده‌یان وت: لای ئێمه نییه.\nدوای 8 مانگ له بێ سۆراغی دڵشاد،که‌سوکاری بیستیان، ته‌نیا رۆژانی 3 شه‌مان ئه‌منه‌کان له پرسگه‌که‌یان وه‌ڵامی خه‌ڵک ده‌ده‌نه‌وه.\nدڵشاد مه‌ریوانی پێشبینی ده‌سگیرکردنی کردبوو، به شیرین ی وتبوو: ده‌زانم ده‌سگیر ده‌کرێم، به‌ڵام شیرین قه‌د روو نه‌که‌یته ئه‌و شوێنانه‌وه و هه‌واڵم بپرسی، ده‌زانم فایله‌که‌م لای به‌عس زۆر گه‌وره‌یه،گه‌ر بمگرن جارێکی تر، نایه‌مه ده‌رێ.\nسێ شه‌مه‌یه‌کیان شیرین و دایکی دڵشاد روویان کرده پرسگه‌ی ئه‌من ی سلێمانی، ئه‌منێک ناو نیشان و زانیاریان لێوه‌رگرتن و پیی وتن: سێ شه‌مه‌ی داهاتوو وه‌رنه‌وه بۆ وه‌ڵامه‌که‌ی.\nدوای هه‌فته‌که ته‌نیا دایکی چوو بوو بۆسۆراخی، پیان وت:کوڕه‌که‌تمان کوشتووه.\nدایکی دڵشاد به جه‌رگی بڕاو و گریانه‌وه ئه‌و هه‌واڵه‌ی گه‌یاند به خانه‌واده‌که‌یان. شیرین توشی هیستریا بوو، له‌گه‌ڵ خوشکێکی دڵشاد دا رووی کرده دائیره‌ی ئه‌منی سلێمانی، پڕ به گه‌رووی هاواری به‌سه‌ر ئه‌منی پرسگه‌که دا کرد: له‌به‌رچی هاوسه‌ره‌که‌متان کوشتووه، چی کردووه؟\nئەمنێک پێی وت بوو: وه‌ڵامی تۆ ناده‌ینه‌وه پیاوێک بنێره! له‌و کاته‌دا براکانی دڵشاد له‌وێ نه‌بوون، ته‌نیا برایه‌کی له‌وێ بوو، ئه‌ویش فیرار بوو نه‌یتوانی بچێت، زاوه‌یه‌کیان چوو بۆ سۆراغی، دوای مانگێک هاتووچۆی ئه‌من ی سلێمانی، دواجار شه‌هاده‌ی وه‌فات نامه‌که‌یان پێ دابوو، وتیان: دڵشاد کۆمه‌ڵه و تێک ده‌ربووه، قه‌ده‌غه‌یه پرسه‌شی بۆ دابنێن.\nشیرین خان ئاماژه‌ی به‌وه‌کرد: دڵشاد مه‌ریوانی زۆر هه‌ست ناسک بوو، تراژیدیای ئه‌نفال و ژه‌هربارانی هه‌ڵه‌بجه و بێ سه‌روشوین کردنی هاوڕێ ی برام بێ سنوور کاریگه‌ری له ناخ و هۆشی دا دروست کردبوو، تووشی بارو دۆخێکی پڕ له وه‌ڕسی و بێزاری و ره‌ش بینی ببوو، هیچ هیوایه‌کی به ژیان نه‌مابوو، له‌ناخی دا هه‌ستی به هه‌ره‌سێکی زۆر ده‌کرد.\nدوای شه‌هید بوونی به‌رێوه‌به‌ری ئه‌منی سلێمانی به ناسیاوێکی وتبوو: بۆیه دڵشاد مه‌ریوانیمان زیندان کرد، بۆ ئه‌وه‌ی هه‌موو نووسه‌ران و ئه‌دیبانی کوردی پێ چاوترسێن بکه‌ین، تا له کۆڕو کۆبونه‌وه‌کان دا له دژمان قسه نه‌که‌ن، به‌ڵام پارێزگاری سلێمانی چاودێری وردی له‌سه‌ر دڵشاد مه‌ریوانی دانا بوو، چه‌ندان راپۆرتی له‌سه‌ر تۆمار کرا، راپۆرته‌کانی گه‌یاندبووه، ده‌ست عه‌لی حه‌سه‌ن مه‌جید. ئه‌ویش بڕیاریدا بوو ئیعدامی بکه‌ن.\nسه‌رچاوه : عه‌بدوڵڵا که‌ریم مه‌حمود: ره‌شه‌بای ژه‌هرو ئه‌نفال ..به‌رگی دووه‌م ..ل 122-113\n+ دوای راپه‌ڕین چه‌ندان په‌ڵگه نامه‌یه‌ک ده‌ست جه‌ماوه‌رو پێشمه‌رگه که‌وت، له به‌ڵگه‌نامه‌ی 24 / 8 / 1989، لیستێک ناو له لایه‌ن به‌ڕێوه‌به‌رایه‌تی ئه‌منی پارێزگای سلێمانی یه‌وه تۆمار کراوه، ناوی 87 زیندانی تیایه . که له 13 / 3 / 1989 ئیعدام کراون، یه‌کێ له‌و ناوانه (دڵشاد محه‌مه‌د ئه‌مین فه‌تاح مه‌ریونی) یه، له به‌رامبه‌ر ناوه‌که‌ی دا\nئه‌م چه‌ند وشه‌یه تۆمار :\n( ئه‌م تاوانباره مامۆستای زمانی کوردی بووه له ناوه‌ندی شۆڕشی کوڕان، وانه‌ی کوردی ده‌وته‌وه له‌گه‌ڵ به‌کارهێنانی پیتی لاتینی، به‌هۆی بیرو باوه‌ڕه جیا خوازییه‌وه. یه‌کێک بووه له رۆشنبیرانی کۆمه‌ڵه‌ی تێکده‌ران ).


کوردیپێدیا - 00-10-1996\n📅 00-10-1996 ℹ | پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست\n- چوونی سەرۆک وەزیرانی تورک ئەربەکان، بۆ لیبیا. سەرۆکی لیبی قەزافی پێی گووت کە کوردەکان مافی دامەزراندنی دەوڵەتیان هەیە، ئەمە یەکەمجارە کە لەسەر ئاستێکی واگەورە قسەیەکی وا بە لێپرسراوێکی گەورەی تورک بگووترێت، هەربۆیە تورک باڵوێزی خۆیی لە لیبیا کێشایەوە.\n- ب.ئیسلامی 7 ئەندامی حدکای دایە دەست د.ا.\n- دەرچوونی راپۆرتێکی ئەمنستی لەسەر سووریا، کە تێیدا باسی پێشێلکردنی مافی مرۆڤی کورد لە خۆرئاوای وڵاتدا دەکات.\n- سەرچاوەکانی ن.ی رایگەیاند، کە چەند منداڵی کورد لە نێوان سنووری ئێڕاق و ئێران، بەهۆی سەرما و برسێتییەوە مردوون، ئەو منداڵانە بەهۆی شەڕی براکوژییەوە لەگەڵ خێزانەکانیان هەڵهاتبوون.\n- دەنگوباس وابڵاوە، کە ینک نوێنەرێکی خۆیی بە نێوی فەرەیدوون عەبدولقادرەوە ناردۆتە بەغداد بۆ گفتوگۆ.\n- دەرچوونی یەکەمین ژمارەی رۆژنامەی هەتاوی زارۆکان، لە لەندەن، ئەم رۆژنامەیە تایبەتە بە مندالانەوە.\n- بزووتنەوەی ئیسلامیی کوردستان 6 پێشمەرگەی حدکای دایە دەست داگیرکەری ئێران و سەرونگووم کران. ئەمانە ناوی ئەو پێشمەرگانەیە: ئەرشەد رەزایی، محەمەد عەزیز قادری، یونس محەمەد پوور، عەدنان ئیسماعیلی، موزەفەر کازمی و مەعروف سوهرابی.\n👁 ئەم بابەتە 4,967 جار بینراوە


Sunday, 02.13.2011, 12:00\nڤۆدۆ بەو بووکە دەست کردە ئەوترێت کە لە پەڕۆی کۆنە یان پووش یان خوری دروست ئەکرێت کە لە بۆنەی ئاینی وزۆر جار بۆ جادووگەری بەکار ئەهینرێت بۆ چاوبەستن ودەم بەستن وئازاردانی ناحەزان بە واتایەکی تر زیاتر بۆ کاری خراپ بەکار ئەهێنرێت لە کاری جادووگەریدا یان سیحردا.ئەم نەریتە کۆنە هەتا ئێستاش باوە لەزۆربەی ووڵات وناوچە دوواکەوتوەکانی جیهاندا بە تایبەتی باشوری ئەفەریقا وە لە زۆر ناوچەی تری ئەمەریکای باشور ، لە زۆربەی زۆری ووڵاتانی ڕۆژهەڵاتی ناوەڕاست شێوازی تر بەکار دەهێنن بۆ خۆڵ کردنە چاوی ناحەزەکانیان وەبەشێوازی جۆراوجۆر مرۆڤ تووشی کەپتی دەرونی وجەستەی ئەکەن بۆ بەکارهینانیان وەك کۆییلەیەکی زەلیلی دواکەوتوو کەهەمیشە چاوەروانی بەرماوەی سفرەی نان خواردنی ئەوان بێت وەهەست بە نەبوونی خۆی بکات کە بەبی ئەم ڤۆدۆیانە ئەو هیچ نی یە ،بۆی نییە بیر بکاتەوە، یاخوود بەخواستی خۆی قسەبکات یان ڕەخنەبگرێ وە هەتا دووایی... .\nلەڕۆژهەڵاتی ناوەڕستدا سەرۆک خێڵ وسەرکردە دیکتاتۆرەکان جێگەی ئەم ڤۆدۆیانەیان گرتۆتەوە وناحەزەکانیش بریتین لە میللەت .کە بەوێنەی خۆیان خەڵکی ئاگادار ئەکەنەوە کە ئەم ڤۆدۆیە هەیە وئازارتان پی ئەگەیەنیت ئەگەر سەرپێچی بکەن ، لە زۆر ووڵات وناوچەدا خەڵکەکەی بەشێوەیەکی وا کەپتی دەرونی کراون (وە بەردەوامیش ئەکرێن) کە تەنانەت لە دوای مردنی ئەم ڤۆدۆیانەشەوە ئەبێت ئەو خەڵکە هەر سووجدەی بۆبەرن وبەرزوپیرۆز ڕایبگرن هەرگیز کەس بۆی نەبێ باسی کارە خراپەکانیان بکات ،بە پێچەوانەوە ئەبێت وەك سەروەری یەکی نیشتمانی کارەساتەکان یادبکرێتەوەوئاهەنگی گەورەی بۆ سازبکرێت ئەم کۆیلانەش شانازی پێوە بکەن وە بکرێت بە سیمبوڵ پاشان کۆییلەیەتی خۆیان پەپەرۆشەوە دەرببڕن بۆ نەوەی ئەم ڤۆدۆ مردووانە !!\nنموونە زۆرە چ خومەینی لە ئیران کە ئێستا دارودەستەکەی وەك ڤۆدۆیەك بەکاری ئەهێنن،ئەتاتورک لەتورکیا وەدەیان نموونەی تر کە باسی ئێستای من نییە.\nئەوەی کەمن مەبەستمە مەلامستەفای بارزانییە ،ئەوەی مێژووی ئەم ڤۆدۆیەی کورد بخوێنێتەوە وسەیری کارەکانی بکات لە شەرمەزاری بەولاوە هیچی تری بۆ نامێنێتەوە کەمرۆڤی کورد چەند نەزانە کە دووای ئەم ڤۆدۆ پەڕۆیە کەوتووە.پارتی یەکان وپاشان هەموو ئەوانەی کە سۆز وەفای خۆیان بۆ ئەم ڤۆدۆکوردی یە دەردەبڕن بۆچی بیر ناکەنەوەولە خۆیان بپرسن کە ئەم ڤۆدۆیەی کورد لەدوای مردنی چەند کتێب ونوسراوو شیکردنەوەی سیاسی وسەربازی وئابووری ،نەتەوەی ...هتد.لەپاش خۆی بەجێهێشت بۆ کورد.ئەم کۆیلە کەپت کراوانە بۆناپرسن لە پێناوی چیدا میللەت وشۆڕشی فرۆشت و ووتی کاری من تەواو!!!\nکۆیلەکانی ئەم ڤۆدۆیە بۆ بیرناکەنەوەو بپرسن کە لە پاش مردنی چ حیکمەتێکی لێ بەجێ ماوە کە میللەت سوودی لێ وەرگرتبێت،بێجگە لەجنێوو بەسۆرانی وکاری کوشتنی ناحەزەکانیان بە نامرۆڤانەترین شێوە،فرەژنی ڕابواردن و دزی وگەندەڵی ولەسەرو هەمووشیانەوە جاشایەتی بۆ دوژمنانی کورد لە پێناوی پاراستنی بەرژەوەندی تایبەتی خۆی وکورەکانی.\nکۆیلەکانی ئەم ڤۆدۆیە بۆ ناپرسن کە بۆ ئەبێت لەناو پارتێکدا کە خۆی ناوناوە پارتی دیموکرات، نابێت کەسی ترببێت بەسەرۆک .ئایا کاریگەری ئەم ڤۆدۆیە ئەوەندە بەهێزە کەوا دەمتانی بەستووەو هیچتان بۆناوتریت لەئاست ئەوهەموو سوکایەتی پێکردن وشکاندنی کەرامەتی خۆتان ومیللەتاندا.\nهۆش بەخۆتاندا بهێننەوە کە ئێوەش مرۆڤن وەمافی هەموو شتێکتان هەیە ،بەسە ئیتر سەرشۆڕی بۆ ڤۆدۆیەکی مردوو !!.ڕاپەڕین واگشت ناوچەکەی گرتۆتەوە بۆ تەفروتوونا کردنی ئەم ڤۆدۆ زیندو و مردووانە.وەرنە ڕیزی میللەتەوە خۆتان بەمرۆڤ بزانن،سەرتان بەرز بێت دژی ئەم گەندەڵ وجاش وخۆفرۆش ودزانە، ڕاپەڕن بیسەلمێنن کە ئێوەش خەڵکی دیموکراتخوازن ،ئاشتیخوازن ،مرۆڤ دۆستن،ووڵاتی خۆتانتان خۆش بووێت ،بەسە مەسینە هەڵگرتن وکاسە لێسانەوە.\nئەوەتا کورەکەی ئەم ڤۆدۆ کوردییە مەسعودی خائینزادە لە هەموو بۆنەو باسێکدا باسی سەروەریەکانی باوکی ئەکات وەك ڤۆدۆیەک بەکاری ئەهێنێ بۆ کەپتکردنی مێشکتان لەو لاشەوە دزی ئەکات ونووسەر ئەکووژێت،لەلایەکی تریش باسی دڵسۆزی نیشتمان و ئاینمان پێ ئەفرۆشێتەوە و مینەتی ڤۆدۆکەی باوکی ئەداتەوە بە چاومانا.نازانێ کەکاریگەری ئەم ڤۆدۆیە تەنها لەسەر خۆیان و کۆیلەکانیان ماوە ،هاکا ئەم ڤۆدۆ پەرۆیە فڕێ درایە زبڵخانەی مێژووەوە و گشت وێنەو پەیکەرەکانی تەفروتووناکراو نەوەکانی ڕاپێچی دادگا کران بۆ ئەوەی ببن بەعیبرەت بۆ هەتا هەتایە کەس نەڵێت ئەم ئاش بەتاڵچی خائینە سیمبوڵی کوردە.\nگرمه‌ی ڕاپه‌رین دزوگه‌نده‌ڵه‌کانی هێناوه‌ته له‌رزین\nبانگه‌وازێك بۆ گشت هێزه‌کانی پارتی ویه‌کێتی\nچه‌ند تێبینی یه‌ک له‌سه‌ر شه‌هید کردنی سه‌رده‌شتی جوانه‌مه‌رگ


ڕۆحانی: گەلی ئێران بەرامبەر بە گوشارەکانی ئەمریکا بەچۆکدا نایەت - SAHAR KURDISH (Sorani)\nڕۆحانی: گەلی ئێران بەرامبەر بە گوشارەکانی ئەمریکا بەچۆکدا نایەت\nAug 02, 2019 08:17 Asia/Tehran\nسەرۆک کۆماری ئیسلامیی ئێران وتی: جیهان ئێستا ئیتر بەوە گەیشتووە کە گەلی ئێران گەورەتر و خاوەنی ویست و ورەیەکی بەرزتر لەوەیە کە بەرامبەر بە گوشارەکانی ئەمریکا تەسلیم بێ.\n"حەسەن ڕۆحانی" سەرۆک کۆماری ئیسلامیی ئێران ڕۆژی پێنجشەممە لە کۆبوونەوەی ئەنجومەنی ئیداریی پارێزگای ئازەربایجانی ڕۆژهەڵات لە تەورێز، باکووری ڕۆژاوای ئێران، بە ئاماژە بە چوونەدەری نایاسایی ئەمریکا لە ڕێککەوتنی ئەتۆمیی ئێران و توندتر کردنەوەی بایکۆتەکانی دژ بە ئێران، وتیشی: ڕێککەوتنی ئەتۆمی بێتوو هەتا ساڵێکی دیکە هەر پاوەجێ بمێنێتەوە هەموو بایکۆتە چەکەمەنییەکانی ڕێکخراوی نەتەوەکان لە سەر ئێران بە تەواوەتی هەڵدەگیردرێن.\nسەرۆک کۆماری ئیسلامیی ئێران ڕاشکاوانە ڕایگەیاند: ڕێککەوتنی ئەتۆمی لە بواری سیاسی و مافەوانییەوە گەلێک بۆ ئێران گرینگە، لەبەر ئەوەی کە ڕێکخراوی نەتەوەکان بە پشت بەستن بەو ڕێککەوتنە نیودەوڵەتییە شەرعییەت دادەنێ بۆ پیتاندنی یۆرانیۆم لە لایەن ئێرانەوە.\nڕۆحانی هەروەها وتیشی: ئەوانەی دژ بە ئێرانن، بەتایبەت زایۆنییەکان، عەرەبستانی سەعوودی و توندڕەوەکانی ئەمریکا ئەوانە هەموو ڕێککەوتنی ئەتۆمیی ئێرانیان پێ تەحەمول ناکرێ و بە ئاشکرا نەیارەتیی خۆیان دژ بەو ڕێککەوتنە رادەگەیەنن و دان بەوەدا دەنێن کە ئەو پەیمانە نێودەوڵەتییە ١٠٠% بە سوودی ئێرانە.\nسەرۆک کۆماری ئیسلامیی ئێران جەختی کرد: ئێران بێتوو هیچ لە قازانجەکانی ڕێککەوتنی ئەتۆمی بە نسیب نەبێ و لایەنەکانی دیکەی ئەو ڕێککەوتنە پێبەند نەبن بە بەڵێن و ئەستۆگرییەکانیان، هەنگاو بە هەنگاو بازنەی ئەرک و ئەستۆگرییەکانی بەرتەسک دەکاتەوە و ئەوە بە هەموو جیهان دەسەلمینێ کە ئێران ڕێکاری زۆری لە بەردەستدایە.\n"حەسەن ڕۆحانی" سەرۆک کۆماری ئیسلامیی ئێران ڕۆژی پێنجشەممە بۆ خستنەگەڕێ چەندین پرۆژەی ئاوەدان کردنەوە گەیشتە تەورێزی ناوەندی پارێزگای ئازەربایجانی ڕۆژهەڵات، هەڵکەوتوو لە باکووری ڕۆژاوای ئێران.


پۆلیسی سلێمانی: سێ تۆمەتباری هێرشکردنە سەر دکتۆر بەختیار دەستگیرکران\nفڕۆکەخانەی سلێمانی: رۆژی شەممە یەکەم گەشتی تورکیا ئەنجام دەدرێت\nئه‌حمه‌دی حاجی ڕه‌شید: ئاماده‌كارییه‌كانی په‌سه‌ندكردنی پڕۆژه‌یاسای بودجه ت\nئه‌مریكا رووسیا به ده‌ستێوه‌ردان له كاری نه‌ته‌وه یه‌كگرتووه‌كان تۆمه‌تبار ده‌كات\nویلایه‌ته یه‌كگرتوه‌كانی ئه‌مریكا، حكومه‌تی رووسیا به‌وه تۆمه‌تبار ده‌كات كه ده‌ستێوه‌ردانی له كاری لیژنه‌ی پسپۆڕانی نه‌ته‌وه یه‌كگرتووه‌كان كردوه بۆ گۆڕینی ناوه‌ڕۆكی ئه‌و راپۆرته‌ی له‌سه‌ر گه‌مارۆكانی سه‌ر كۆریای باكوور ئاماده‌یان كردووه.\nنیكی هالی نوێنه‌ری هه‌میشه‌یی ئه‌مریكا له نه‌ته‌وه یه‌كگرتووه‌كان، رایگه‌یاند بێهیوابوون له‌و لیژنه‌یه‌ی بۆ به‌دواداچوون له گه‌مارۆكانی سه‌ر كۆریای باكوور پێكهاتبوو به‌هۆی چۆكدادان بۆ فشاره‌كانی رووسیا و گۆرین و ده‌ستكاریكردنی راپۆرته‌كان له‌سه‌ر خواستی مۆسكۆ.\nهالی ئاماژه‌ی به‌وه دا كه پسپۆڕان ئه‌و ئه‌ركه گرنگه‌یان له‌كه‌دار كردووه و به پێویستی زانی راپۆرته راسته‌كه بڵاوبكرێته‌وه كه به پێشێلكردنی گه‌مارۆكانی نه‌ته‌وه یه‌كگرتووه‌كان كۆریای باكوور به شێوه‌ی نایاسایی له كه‌شتییه‌وه بۆ كه‌شتی نه‌وتی به‌ڕێژه‌یه‌كی زیاتر له جاران گواستووه‌ته‌وه.\nنیكی هالی ئاماژه‌ی بۆ ئه‌وه‌شكرد كه ژماره‌یه‌ك له به‌رهه‌مه نه‌وتییه‌كان له لایه‌ن كه‌شتییه رووسییه‌كانه‌وه به‌تاڵ كراون.


هۆكاری دواكه‌وتووی كورد‌و نۆكه‌ری ئێمه‌و سه‌ركرده‌كانمان\nسه‌عد مه‌لا عه‌بدوڵلا گوڵپی\nده‌مێكه ده‌وترێت كورد هه‌میشه خه‌ریكی خۆخۆری بووه، به‌ڵام هه‌ر ئینكاری له‌وه‌دا ده‌كه‌ین و ده‌ڵێن، وانییه‌و ئێمه وانین، به‌ڵام پێموابێت یه‌كه‌مین هۆكاری شكستی خۆبه‌ڕێوه‌به‌ری‌و سه‌ربه‌خۆیی كوردستان هیچكه‌سیتر نییه جگه له كورد و به‌تایبه‌ت سه‌ركرده‌كانی.\nداماوترین‌و دواكه‌وتووترین گه‌لێك هه‌بێت ئێمه‌ی كوردین كه تا ئێستا نه‌مانتوانیوه كیانێكی سه‌ربه‌خۆ بۆ خۆمان دروست بكه‌ین، چونكه هه‌میشه چاوی خۆمان گرتووه‌و كوێرانه كه‌وتوینه‌ته شوێن پێی سه‌ركرده‌كانمان، ئیتر مه‌گه‌ر له‌مێژوودا خوێندبێتمانه‌وه یان بۆ ماوه‌یه‌كی زۆر ئه‌وكات هه‌ست به‌وه ده‌كه‌ین زۆرینه‌ی ئه‌و كه‌سانه‌ی كه توله‌رێیان بۆ ئێمه پاك ده‌كرده‌وه، له‌به‌ر خاتری كوردستان وخه‌ڵكه‌كه‌ی نه‌بووه، به‌ڵكو كاریان بۆ گیرفانی خۆیان‌و به‌رژه‌وه‌ندییه‌كانی ئه‌ودیو سنووری دوور و نزیك ده‌كردو دواجار وه‌ك ئێستا ده‌كه‌وینه نێو چاڵه قوڕینه‌ی سیاسی‌و ئابووری‌و ناتوانین هه‌نگاوێكی جددی له‌مه‌ر چاره‌سه‌رێكی گونجاو هه‌ڵبنێن.\nكه‌واته هۆكاری سه‌ره‌كی له گه‌مه‌ی دۆڕاوی سیاسی‌و ئابووری له هه‌رێمی كوردستان تۆمه‌تباری سه‌ره‌كی سه‌ركرده‌كان نین، به‌ڵكو ئێمه‌ی هاوڵاتین كه كوێرانه بڕیار ده‌ده‌ین و بێ ئاگایانه شوێن پێی ئه‌وان هه‌ڵده‌گرین‌و بێ شه‌رمانه‌ش به‌رگری له خۆیان و حزبه‌كانیان ده‌كه‌ین.\nزۆرجار كه‌سانێكی دونیا دیده ده‌فه‌رموون (مێژوو دووباره ده‌بێته‌وه) كه‌م كه‌س بڕوا ده‌كات، به‌ڵام به‌دڵنیاییه‌وه هه‌میشه دووباره ده‌بێته‌وه، به‌ڵام به روخسارو شێوازێكی نوێوه. ئه‌وه‌ی ئێستا ده‌یبینین و كێشه‌ی سیاسی و ئابووری به‌سه‌ر ئه‌م كوردستانه‌دا هاتووه، كێ هۆكار بووه‌و كێ كارئاسانی كردووه و كێ ترسنۆكانه مامه‌ڵه له‌گه‌ڵ دۆخه‌كه ده‌كات و كێ بوه‌ته دارده‌ستی وڵاتانی ئیقلیمی و نێوده‌وڵه‌تی؟ مه‌گه‌ر حزب و سه‌ركرده‌كانی كورد نین؟ مه‌گه‌ر ئه‌وان هۆكار نین بۆ دروستنه‌بوونی ده‌وڵه‌تی سه‌ربه‌خۆ؟ مه‌گه‌ر ئه‌وان هۆكار نین بۆ بڕینی قوتی خه‌ڵكی؟ مه‌گه‌ر ئه‌وان هۆكار نین بۆ به‌كوشتدانی كوڕی هه‌ژاران له‌پێناو ئازادكردنی ئه‌و شوێنه عه‌ره‌بنشینانه‌ی كه پێشتر و ئێستاو به‌دڵنیاییش له داهاتوودا بینیمان و ده‌یبینین كه چۆن خوێنی كوردیان حه‌ڵاڵ كردووه و ده‌یكه‌ن؟ زۆرشتیتریش....؟ به‌ڵام سه‌ره‌رای ئه‌م هه‌موو نه‌گبه‌تی و نه‌هامه‌تیانه‌ش كه به‌سه‌ر ئه‌م گه‌له داماوه خۆش باوه‌ڕه‌دا دێت، تا ئێستا نه‌یتوانیوه دووربینانه و ووردبینانه و حه‌كیمانه مامه‌ڵه له‌گه‌ڵ داهاتووی خۆی و نیشتمانه‌كه‌ی بكات و هه‌وڵی گۆڕینی ژێرخانی به‌سه‌رداسه‌پێنراوی حوكمڕانی سیاسی و ئابووری و كۆمه‌ڵایه‌تی و زانستی كوردستان بدات، به‌ڵام به‌داخه‌وه له‌جیاتی روونتر بیر بكه‌ینه‌وه بۆ رونكردنه‌وه‌ی رێره‌وی داهاتوومان، دڵنیام و دڵنیام، ئه‌گه‌ر سبه‌ی هه‌ڵبژاردنێكی پێشوه‌خته ئه‌نجام بدرێت بۆ چاره‌سه‌ری ئه‌و كێشانه‌ی حزب و سه‌ركرده‌كان دروستیان شكردووه، یه‌كه‌مین كه‌سانێك كه خوێنی خۆمان تاڵ ده‌كه‌ین و پێشبڕكێ ده‌كه‌ین بۆ ده‌نگدان و روخساری خۆشه‌ویستانمان له خۆمان ده‌تۆرێنین ئه‌و كه‌سانه‌مانین كه ئێستا له تیڤی و تۆڕه كۆمه‌ڵایه‌تیه‌كاندا به زار و پێنوسه‌كانمان سه‌ركرده‌كانمان ده‌شۆین!!! به‌داخه‌وه ئه‌و كه‌سانه‌ین كه بانگه‌شه بۆ لیسته دۆڕاوه‌كانمان ده‌كه‌ین و بانگه‌شه‌ی بۆرینه و درۆینه به گوێی خه‌ڵكی زۆرینه‌ی ئه‌م هه‌رێمه داماوه‌دا ده‌ده‌ین له‌پێناو وه‌رگرتنی ئافه‌رینێك یان وه‌رگرتنی كه‌مێك له‌و چڵكاوه مادییه‌ی كه له‌ده‌ستی سه‌ركرده‌كانه‌وه ده‌چۆڕێته خواره‌وه، به‌ڵام دواجار ئه‌م كاڵفامیه‌ی ئێمه‌ش هۆكارێكه بۆ دروست نه‌بوونی كیان‌و ئابووری سه‌ربه‌خۆ و دواجاریش گیڵی سه‌ركرده‌كانمان وا ده‌كات ئاواتی هه‌زاران ساڵه‌ی نه‌ته‌وه‌یی بخه‌ینه ژێر گڵ.\nبه كورتی و به كوردی بێكه‌سی شاعیر راستی وتووه و باش پێكاوێتی و به‌داخه‌وه هه‌میشه هۆنراوه‌كه‌شی به زیندویی ده‌مێنێته‌وه، كه ده‌ڵێت: كورد ئه‌به‌د ناگاته مه‌قسه‌د نۆكه‌ری بێگانه‌یه دوو دڵن پیسن له‌گه‌ڵ یه‌ك بۆیه وا بێلا‌نه‌یه میلله‌تێكن بۆ نه‌مانی یه‌كتری هه‌ر هه‌وڵ ده‌ده‌ن داخه‌كه‌م ورد و درشتی شێت و شه‌یدای ئانه‌یه سه‌نعه‌ت و عیلم و مه‌عاریف زه‌ڕه‌یه‌ك باوی نییه پیاوه‌تی لایان به‌ته‌نها چه‌فته و جامانه‌یه!\n373 جار خوێنراوه‌ته‌وه


دۆخی تاریکی ئەپەکانت پێچۆنە؟ ئەپێکی دیکەش دۆخی تاریکی بۆ زیاد دەکرێت – کەی ئای تی ئێن\nبە درێژایی ٢ ساڵی ڕابردوو یان کۆنتر دۆخی تاریک لە ئەپ و سیستەمەکاندا بەردەستبوونە، ئەمەش بەهۆی ئەو حەزە زۆرەی بەکارهێنەر بۆ دۆخی تاریکی. ئێستا ئەم تایبەتمەندییە یەک لە تایبەتمەندییە سەرەکییەکان هەژمار دەکرێت و پێویستە لە هەر ئەپێکدا هەبێت، ئەمەش بە دڵنیاییەوە جێی پەسەندییە بۆ هەر بەکار‌هێنەرێک. لە ئەپەکانی گووگڵەوە بگرە تا ویندۆوز دۆخی تاریکیان هەیە، وە گووگڵ لە پلانیدایە ئەم تایبەتمەندییە لە زۆربەی ئەپ و خزمەتگوزارییەکانی بەردەست بکات لەوانە Google Keep – Evernote و تەختەکلیلی گووگڵ و زۆرێکی دیکە. ئێستاش دەیەوێت بۆ ئەپە نامەبەرەکەی خۆی Google Duo بەردەست بکات.\nتایبەتمەندی دۆخی تاریک، یارمەتیدەرە بۆ زیاتر هێشتنەوەی تەمەنی پاتری بە ڕێژەیەکی بەرچاو کە گووگڵ لە ڕابردوودا درکاندوویەتی، چونکە ڕەنگە سپییەکان زۆرترین وزەیان دەوێت تا پێشان بدرێن و بەمەش وزەیەکی پاتری زیاتر بەکاردێت وەک لەوەی لە دۆخی تاریکدا بێت.\nئەپی گووگڵ Duo پەیوەندی نامە و ڤیدیۆیی پێدەکرێت بە تایبەتمەندی بەرز و ڕوونی بەرز. ڕووکاری جیاوازی تێدایە لەگەڵ زۆرێک تایبەتمەندی تر. لەم بەستەرانەوە دایبگرن:\nئەپی Duo بۆ سیستەمی ئەندرۆید.\nئەپی Duo بۆ سیستەمی iOS.\nتاگەکان ئەپ و نەرمەکاڵا گووگڵ


مێركل لە كەرەنتینە دەرچوو\n2020-04-05 19:34 96 جار بینراوە کۆمێنت\nئەنگێلا مێركل دوای 14 ڕۆژ لە خۆكەرەنتینەكردن گەڕایەوە كۆشكی ڕاوێژكاری"بیلفو"و دەستیكردەوە بەكارەكانی و لەپەیامێكی ڕادیۆیی هەفتانەی خۆشیدا ئەمڕۆ 5ی نیسان ڕایگەیاند دوای چواردە ڕۆژ دەستیكردەوە بەكارەكانی و باسی لەوەكرد لەماوەی ئەو دوو هەفتەیەدا هیچ كەسی نەبینیوە نە لەسەر ئاستی حكومەی نە كەسوكار و هاوڕێ، وتیشی هەمووی لەڕێگەی تەلەفۆن و سكایپەوە كارەكانی ئەنجام داوەو داواشیكرد خەڵكی پابەند بن بە ڕێنماییەكانەوە.\nمێركل لەماوەی ئەو دووهەفتەیەدا سێ پشكنینی بۆ كراو دەركەوت ڤایرۆسی كۆرۆنای هەڵنەگرتووە.\n*بەپێێ ڕاپرسیەكی ئاژانسی هەواڵی ئەڵمانی لە سەدا 72%ی ئەڵمانەكان لە حكومەت و ڕۆڵی ئەنگێلامێركل ڕازین لەگرتنە بەری ڕێكارەكانی دژ بە كۆرۆنا\n* لە بەرلین ڕۆژی هەینی بڵاوە بەژمارەیەك نوێژكەر كرا كە لەدەوری مزگەوتێك بۆ كوبوونەوە گرد ببونەوەو پۆلیس هەوڵی بلاوكردنی داو دواتر بەڕاوێژ ماوەی نێوانیان دیاریكردوو كۆتایی بە مەراسیمی هەینی هێنراو ئاگاداریان كردن لەدووبارەبوونەوەی .\nتوشبوانی ئەڵمانیا ڕوو لەزیادبوونن\nبەپێی دوا ئامارەكان تائێوارەی دوێنێ ژمارەی توشبوان بەپشت بەستن بەداتاكانی پەیمانگای ڕوبەرت كوخی ئەڵمانی لەئەڵمانیا 85,778 هەزاری تێپەڕاندو ژمارەی گیان لەدەستدانیش گەیشتە 1 هەزار و سەدو پەنجاو چواركەس، بەڵام بەپێی داتاكانی شپیگل ژمارەی توشبوان گەشتۆتە 97 هەزارو پەنجاو دوو كەس و گیان لەدەستدانیش 1 هەزارو چوارسەدو حەفتاو چواركەس كەس، بەڵام بەپێی داتاكانی پەیمانگای جۆن هوكبنزی ئەمریكی توشبوان لە ئەڵمانیا گەشتۆتە 91 هەزارو سەدو پەنجاو نۆ كەس و هەزارو دوسەدو حەفتاو پێنج كەسیش گیانیان لەدەستداوە لەهەموو حاڵەتەكاندا ڕێژی توشبون لەبەرز بونەوەدایە.\nئەمریكا دەست بەسەر 200 هەزار ماسكی پۆلیسی ئەڵمانیادا دەگرێت\nئەمریكا ئاراستەی فرۆكەیەكی بەرەو ئەمریكا گۆڕی كە 200 هەزار ماسكی تایبەتی باركردبوو بڕیاربوو بگاتە ئەڵمانیا"دۆنالد ترامپ"یش ئەو تۆمەتانە ڕەتدەكاتەوە.\nدوای ئەوەی كە وەزیری ناوخۆی هەرێمی بەرلین ئاشكرایكرد بارێكی ماسكی جۆری "ئیف.ئیف،بی 2" كە تایبەتە بەخۆپاراستنی هێزەكانی پۆلیسی ئەڵمانی كە بڕیاربوو بگاتە بەرلینی پایتەختی ئەڵمانیا، بەڵام لەسەر داوای ئەمریكا لەبانكۆك دەستی بەسەردا گیراوەو ئاراستەی فرۆكەكە بەرەو ئەمریكا گۆڕدراوە. دوای ئەم لێدوانەی وەزیری ناوخۆ دەسەڵاتدارە ئەمنیەكانی بەرلین دەستیان بەلێكۆڵینەوەكرد سەبارەت بەدیار نەمانی 200 هەزار ماسك كەئەمریكا لە تایوان دەستی بەسەرداگرتووەو تایبەت بووە بەپۆلیسی ئەڵمانیا.\nدێر شپیگلی ئەڵمانی لەم بارەیەوە نوسیوبووی وەزیری ناوخۆی هەرێمی بەرلین"گایزل" پێیوایە ئەمریكا چەتەی سەردەمەو ئەو كردەوەو شێوازە شێوازی ڕۆژئاوای وەحشەتگەرای ئەمریكایە، ئەوەی سەیرە پۆلیسی بەرلین ڕاستیكردەوە ئەوان داوایان لەكۆمپانیایەكی بازرگای ئەڵمانی كردووە 400 هەزار ماسكی جۆری "ئیف.ئیف،بی 2"یان بۆ دابینبكات و پارەكەشی ڕەوانەكراوە، بەپێی ئەم ڕونكردنەوەیە ئەو داوایە لەڕێگەی كۆمپانیایەكی بازرگانی ئەڵمانیەوە لەكۆمپانایەكی ئەمریكی كراوە لەچین.\nئەمریكاش لای خۆیەوە ئاماژەی بەوەدا واشنتۆن بەشێوەیەكی یاسایی كۆمپانیای "3 M" ی ئەمریكی لەچین ناچاركردووە زۆرترین ماسكی جۆری "ئین.95" لەو جۆرەی كە لە نەخۆشخانەكاندا بەكاردێت بۆ دابین بكات، هەمانكات میدیاكانی ئەڵمانیا باس لەوە دەكەن ئەگەری ئەوەی هەیە پۆلیسی ئەڵمانی ئەو داوایەی لەكۆمپانیای "3 M" ی ئەمریكی كردبێ لەوڵاتی چین، بەڵام ئیدارەی ئەمریكی دەڵێ كۆمپانیای "3 M"ی ئەمریكی لەوڵاتی چینە هیچ داوایەكی لەو جۆرەی ئەڵمانیای لەبەردەستدانیەو تۆمەتەكانی ئەڵمانیا ڕەتدەكەنەوە.\nدۆنالد ترامپ بەیانی ئەمڕۆ 5 ی نیسان ڕەتیكردەوە وتی پێچەوانەكەی ڕاستەو لەسەرەتادا ئەڵمانیا وتیان لە كۆمپانیایەكی ئەمریكیان كریوەو پێمانوابوو كۆمپانیای "3 M" بێ، بەڵام هەمان كۆمپانیا ئەمڕۆ بە ئاژانسی هەواڵی ئەڵمانی ڕاگەیاند داوای لە جۆرەیان لەلایەن ئەڵمانیاوە پێ نەگەیشتووە كەواتە ئەو تۆمەتانە ڕاست نیە.\nڤایرۆسی كۆرنا لەدژی بیانیەكان\nلەشاری "فولمستورف"ی نزیك هامبۆرگی باكوری ئەڵمانیا لەڕێگەی پۆستەوە ڤایرۆسی كۆرۆنا بۆ كۆچبەرێك ڕەوانە دەكرێت و پۆلیسی هەرێمەكەش دۆسیەی لێكۆڵینەوەی بۆ دەكاتەوە.\nلەڕوداوێكی سەیرو بێ وێنەدا كەپڕە لەرق و توڕەیی بەرامبەر بەكۆچبەران لەڕێگەی پۆستەوە ترس و دڵەڕاوكێی ڤایرۆسی كۆرۆنا دەخرێتە دڵی كۆچبەرێكەوە، لەم بارەیەوە ڕۆژنامەی "هامبۆرگە مۆرگن پلاتس"ی ئەڵمانی بڵاویكردەوە لەڕووداوێكی سەیرو سەمەرەدا كەسێك بەناوی"كایا" كە بۆ پاراستنی ناوەكەی خۆی گۆڕیوە وەك ڕۆژنامەكە دەڵێ سندوقی پۆستەكەی دەكاتەوەو دەبینێ نامەیەكی بۆ هاتووە دوای ئەوەی كە نامەكە دەكاتەوە ئەو ڤایرۆسەی پێدەگات و دەبێتە قوربانی دەستی نەژادپەرستی وەك لەڕاپۆرتەكەدا هاتووە، نوسەری نامەكە نەناسراوە نادیارە وەك لەناوەڕۆكەكەیدا هاتووە بە ڤایرۆسی كۆرۆنا بارگاویەو نەخۆشەو وەك تیادا هاتووە چەندین نامەی وای ناردووەو تەڕیكردووە بە تف و دایخستوون و ناردوونی لەنامەكەدا نوسراوە نوسەری نامەكە هیچی نیە تا لەكیسی بچێت تەنیا ئەوەی دەوێت بەر لە مردنی مناڵەكانی و كەسوكاری، ئەڵمانیایەكی خاڵی لەكۆچبەران و بێگانە ببینن. دوای خوێندنەوەی نامەكەش ئەو كۆچبەرە پۆلیسی لێ ئاگاداردەكات و سكاڵای خۆی تۆمار دەكات. پۆلیسیش ئاگاداری دەكات لەماڵ بمێنێتەوەو نەچێتە دەرەوە.\nلەئەڵمانیا كەسێك خەڵكی بۆ خۆپیشاندان لەدژی ڕێكارەكانی دژی كۆرۆنا هان ئەدات و پۆلیس دەستگیری دەكات\nدوای ئەوەی كەسێكی ئەڵمانی لەڕێگەی پێگە ئەلكترۆنیەكانەوە داوای خۆپیشاندانیكرد لەدژی ڕێكارەكانی دژی كۆرۆنا كە هەرێمی بادن ڤۆرتمبورگی ئەڵمانیا بەسەر هاوڵاتیانی خۆیدا سەپاندویەتی بەمەبەستی ڕێگەگرتن لە بلاوبونەوەی ڤایرۆسی كۆرۆنا، لەلایەن خەڵكییەوە پۆلیسی لێئاگاداركراو ئەو كەسە لەشاری مانهایم دەستگیركرا.\nوتەبێژی پۆلیسی هەرێمەكە دوێنێ شەممە4 ی نیسان ڕایگەیاند ئەو كەسە خەڵكی هانداوە بۆ تاوان و لەدژی ئەو ڕێكارانە بووە كە بۆ خۆپاراستن لە كۆرۆنا گیراوەتەبەرو هانی خەڵكیداوە بۆ خۆپیشاندان ، ئەو كەسە تەمەنی 32 ساڵەو داوای لەخەڵكی كردووە مندالەكانیان لە خۆپیشاندانەكاندا بكەنە قەڵغان و بەشداری پێبكەن تا پۆلیس نەتوانێ بڵاوەیان پێبكات.\nس" دۆیچە ڤیللە. ئاژاسنی هەواڵی ئەڵمانی


هیومان رایتس وۆچ: لە زیندانەکانی هەرێم ئه‌شكه‌نجه‌ی منداڵە زیندانیکراوەکانی داعش دەدرێت\nرێکخراوی هیومان رایتس وۆچ تایبەت بە مافەکانی مرۆڤ رایگەیاند: لە هەرێمی کوردستان ئه‌شكه‌نجه‌ی مێرمنداڵانی داعش دراوە تاوەکو ناچاربکرێن دان بەوەدا بنێن کە پەیوەندیان لەگەڵ داعشدا هەبوە.\nرێکخراوی هیومان رایتس وۆچ لە راپۆرتێکدا بڵاویکردەوە، ئه‌فسه‌رانی ئاسایش و بەرپرسانی زیندانیان به لێدان و به‌كارهێنانی ته‌زوی كاره‌با ئه‌شكه‌نجه‌ی منداڵانی داعشیان داوە، هەروەها زۆربەیان پارێزه‌ریان نه‌بوه و رێگه‌یان پێنه‌دراوه نوسراوی دانپێدانانه‌كان بخوێننه‌وه كه ئاسایش بۆیان نوسیون و به‌زۆر پێیان واژۆ كردون.\nجۆو بێكه‌ر، به‌ڕێوه‌به‌ری داكۆكیكردن له مافه‌كانی منداڵ له هیومان رایتس وۆچ لەبارەی راپۆرتەکەوە رایگەیاندوە، "دوای دوو ساڵ له به‌ڵێندان له‌لایه‌ن حكومه‌تی هه‌رێمی كوردستانەوە بۆ لێكۆڵینه‌وه‌كردن له ئه‌شكه‌نجه‌دانی منداڵانی به‌ندكراو، هێشتا ئه‌م دیارده‌یه به‌شێوه‌یه‌كی ترسناك به‌رده‌وامه، ده‌بێت به‌رپرسانی كوردستان ده‌ستبه‌جێ ده‌ست هه‌ڵگرن له ئه‌شكه‌نجه‌دانی منداڵان و لێكۆڵینه‌وه له‌و كه‌سانه بكه‌ن كه له پشت ئه‌و كاره‌وه‌ن".\nهیومان رایتس وۆچ دەڵێت، له سه‌نته‌ری چاكسازی ژنان و منداڵانی هه‌ولێر له تشرینی دووه‌می 2018 دا چاوپێكه‌وتنی له‌گه‌ڵ 20 مێردمنداڵ كردوە كه ته‌مه‌نیان له نێوان 14 بۆ 17 ساڵدا بوە سەرجەمیان یان سزادراو بون یان تۆمه‌تباربون به بونی په‌یوه‌ندی لەگەڵ داعش له‌گه‌ڵ سێ مێردمنداڵ كه تازه ئازاد كرابون. ئه‌و سه‌نته‌ره كه له به‌ندیخانه‌یه‌ك پێكدێت و به دیواری به‌رزی كۆنكرێتی و وایه‌ر ده‌وره‌دراوه یه‌كێكه له‌و سێ سه‌نته‌ره‌ی كه له هه‌رێمی كوردستانی عێراق بۆ به‌ندكردنی منداڵ به‌كارده‌هێنرێت.\nله‌كاتی سه‌ردانه‌كه‌یاندا، ستافی سه‌نته‌ره‌كه ئاشکرایان کردوە، کە 63 منداڵ له سه‌نته‌ره‌كه‌دا به تۆمه‌تی كاری په‌یوه‌ندیدار به تیرۆره‌وه به‌ندن و 43 منداڵیان سزادرابون. هه‌روه‌ها هیومان رایتس وۆچ چاوپێكه‌وتنی له‌گه‌ڵ ستافی سه‌نته‌ره‌كه‌و كه‌سوكاری منداڵه‌كان و دوو كوڕی ته‌مه‌ن 18 ساڵ كردووە كه ده‌ستگیركرابون و به‌ندكرابون.\nهەر لە راپۆرتەکەی هیومان رایتس وۆچ-دا هاتووە، لە کۆی 23 منداڵ 16 منداڵیان وتویانە، "ئه‌فسه‌رانی ئاسایش له‌كاتی لێكۆڵینه‌وه‌دا له بنكه‌كانی ئاسایش ئه‌شكه‌نجه‌یان داون به لێدانی هه‌موو جه‌سته‌یان به سۆنده و كێبڵی كاره‌بایی و دار".\nسیان له مێردمنداڵه‌كان بۆ رێکخراوەکە ئاشکرایان کردوە، "ئه‌فسه‌ران به ته‌زوی كاره‌با ئه‌شكه‌نجه‌یان داون، هه‌ندێكی دیکەیان بۆ ماوه‌ی دوو سەعات به‌شێوازی دوپشكی له دواوه ده‌ستیان به‌ستراوه، ژماره‌یه‌ك له منداڵه‌كان بۆماوه‌ی چه‌ند رۆژێك ئه‌شكه‌نجه‌دراون تا ئه‌و كاته‌ی دانپێدانانیان كردووه".\nچوار مێردمنداڵی دیکەیان بە رێکخراوەکەیان وتوە، ئاسایش له‌كاتی لێكۆڵینه‌وه‌دا هه‌ڕه‌شه‌ی ئه‌شكه‌نجه‌دانیان لێكردون، مێردمنداڵێكی (17) ساڵ وتویەتی، ئه‌فسه‌ری لێكۆڵه‌ره‌كه‌ی پێیوتوه، "ئه‌گه‌ر راستیه‌كه‌مان پێنه‌ڵێی، ئه‌وا كوڕه‌كان بانگ ده‌كه‌م بێن لێتبه‌ن و ئێسقانه‌كانت بشكێنن.''\nهه‌ندێك له منداڵه‌كان بە رێکخراوەکەیان وتوە، كه په‌یوه‌ندیان به داعش كردوه‌و كاریان له‌گه‌ڵ كردون و مه‌شقی سه‌ربازی و ئاینیان له‌لایه‌ن داعشه‌وه پێكراوه، یه‌كێكیان وه‌ك شۆفێر یه‌كێكی تر وه‌ك چێشت لێنه‌ر، ته‌نها یه‌كێكیان وتی كه له دژی هێزه سه‌ربازیه‌كانی عێراق له پارێزگای نه‌ینه‌وا به‌شداری شه‌ڕی كردوه، هه‌ندێكی تریان وتوویانە، هیچ تێوه‌گلانێكی شه‌خسیان به داعشه‌وه نه‌بوه، به‌ڵام ئه‌ندامی خێزانیان هه‌بوه له‌ناو داعشدا بوه، هیومان رایتس ۆچ نه‌یتوانی سه‌ربه‌خۆیانە شێوازو قه‌باره‌ی تێوه‌گلانی ئه‌م مێرمنداڵانه به داعشه‌وه هه‌ڵسه‌نگێنێ.\nهیومان رایتس وۆچ لە راپۆرتەکەیدا ئاشکرایکردووە، سەرجەم ئه‌و مێردمنداڵانه‌ی چاوپێكه‌وتنیان له‌گه‌ڵ كراوە دانپێدانانیان كردبو جگه له یه‌كێكیان نه‌بێت، بەوتەی بەشێکیان چاریان نه‌بوه و ئه‌شكه‌نجه‌دراون و ژماره‌یه‌كیشیان ناچاربون درۆ بکەن.\nمێردمنداڵێكی ته‌مه‌ن 16 ساڵ وتویەتی، ''نوسراوی دانپێنانه‌كه‌م ده‌ڵێت كه بۆماوه‌ی 16 رۆژ په‌یوه‌ندیم به داعش كردوه، به‌ڵام له راستیدا به هیچ شێوه‌یه‌ك په‌یوه‌ندیم پێوه نه‌كردون، ناچاربوم بڵێم وابوە بۆ ئه‌وەی ئەشکەنجەدانەکە بوەستنم.''\nزۆرێك له منداڵه‌كان دانیان بەوەداناوە كه ئه‌فسه‌رانی لێكۆڵه‌ر پێیان وتون چی بڵێن بۆ دانپێنانه‌كانیان. ''یه‌كه‌م جار وتیان كه ده‌بێت بڵێم له‌گه‌ڵ داعش بوم وتم باشه،'' ئه‌مه وته‌ی كوڕێكی ته‌مه‌ن 16 ساڵ بو، ''پاشان وتیان كه ده‌بێت بڵێم بۆماوه‌ی سێ مانگ له‌گه‌ڵ داعش كارم كردوه، پێم وتن له‌گه‌ڵ داعش نه‌بوم، به‌ڵام وتیان نا ده‌بێت بڵێم له‌گه‌ڵ داعش بوم، دوای دو سەعات له لێكۆڵینه‌وه و ئه‌شكه‌نجه‌دان رازی بوم به ئیعتراف كردن".\nسەرجەم مێردمنداڵه‌كان کە رێکخراوەکە چاوپێکەوتنی لەگەڵدا کردوون رایانگەیاندوە، رێگه‌یان پێنه‌دراوه نوسراوی دانپێنانه‌كان بخوێننه‌وه كه ئاسایش بۆی نوسیون و ناچاریان كردون به واژوكردنی، زۆرێكیان دوای خوێندنه‌وه‌ی دانپێنانه‌كان له دادگادا زانیویانه چی تێدا نوسراوه.\nهیومان رایتس وۆچ هۆشداریداوە بە بەرپرسانی هەرێم و دەڵێت، "نابێت به‌رپرسانی حكومه‌تی هه‌رێم به‌بێ هه‌بونی به‌ڵگه‌ی رون له‌سه‌ر ئه‌نجامدانی تاوان هیچ منداڵێك ده‌ستگیربكه‌ن و ده‌بێت پرۆگرامی چاكسازی و گه‌ڕانه‌وه بۆ كۆمه‌ڵگا بۆ ئه‌و منداڵانه دابین بكرێت كه ره‌نگه له‌گه‌ڵ داعش په‌یوه‌ندیان هه‌بوبێت".\nهەروەها دەڵێن، "پێویستە به‌رپرسانی حكومه‌تی هه‌رێم دڵنیایی بده‌ن له بونی پارێزه‌ر بۆ هه‌ر منداڵێك كه تۆمه‌تباره به ئه‌نجامدانی تاوان له‌كاتی لێكۆڵینه‌وه‌شدا له‌گه‌ڵیدا و رێگه‌پێدانی به په‌یوه‌ندیكردن به خێزانه‌كه‌یه‌وه، ده‌بێت به‌رپرسان هه‌نگاوی به‌په‌له بنێن له كۆتایی هێنان به به‌كارهێنانی هه‌مو شێوازێكی ئه‌شكه‌نجه‌و دانپێنانی به‌زۆر لێكۆڵینه‌وه‌و سزای ئه‌و كه‌سانه بده‌ن كه به‌رپرسیارن له‌و كاره".


یاداشتنامە – History Of Kurdistan\nHome / په‌رتووكخانه / یاداشتنامە\n2018-12-02\tپه‌رتووكخانه, یاداشتنامە لێدوان نووسین ناچالاککراوە لە گه‌شتی ژیانم مسعود محمد\nگه‌شتی ژیانم مسعود محمد بڵاوكار: ئاوێر – هه‌ولێر چاپی : 2016 (مه‌سعوود موحه‌ممه‌د)، کوڕی (مه‌لای گه‌وره) و له بنه‌ماڵه‌ی (جه‌لیزاده) بوو. ساڵی (1919) له شارۆچکه‌ی (کۆیه) له‌دایکبووه. کۆڵێژی یاسای له شاری (به‌غدا) ته‌واوکردووه. ساڵی (1952) ئه‌ندامی په‌رله‌مانی (عێراق) بوو. چه‌ندین کاری فه‌رمی ده‌وڵه‌تیشی بینیوه و تا پله‌ی شالیار ڕۆیشتووه. ئه‌ندامی …\n2018-11-04\tپه‌رتووكخانه, شارستانیەت, مێژووى جیهان, یاداشتنامە لێدوان نووسین ناچالاککراوە لە خوێندنه‌وه‌یه‌ك بۆ كتێبی فه‌ره‌ح په‌هله‌وی .. یاداشتنامه\nخوێندنه‌وه‌یه‌ك بۆ كتێبی فه‌ره‌ح په‌هله‌وی .. یاداشتنامه شیرین. ك كتێبی (فه‌ره‌ح په‌هله‌وی.. یاداشتنامه) كه 399لاپه‌ڕه‌یه، ساڵی2003 به‌زمانی فه‌ره‌نسی له‌پاریس ده‌رچووه، دواتر ته‌رجه‌مه‌ی زمانی ئینگلیزی كراوه، ساڵی 2010 له‌زمانی ئینگلیزییه‌وه ته‌رجه‌مه‌ی زمانی عه‌ره‌بی كراوه له‌لایه‌ن (ئیكرام یوسف) ه‌وه كه ژنه وه‌رگێڕێكی میسرییه، فه‌ره‌ح په‌هله‌وی نوسخه‌ی عه‌ره‌بی كتێبه‌كه‌ی پێشكه‌ش به‌گه‌لی میسر كردووه: …\n2018-06-14\tیاداشتنامە لێدوان نووسین ناچالاککراوە لە یه‌كه‌م نووسینی مــام به‌زمانی كوردی ساڵانی 1953 و 1954\nیه‌كه‌م نووسینی سه‌رۆك مام جه‌لال تاڵه‌بانی به زمانی كوردی ساڵانی 1953 و 1954 نووسین لای مام جه‌لال تاڵه‌بانی، شێوازێكی خه‌بات و زمانی لێكتێگه‌یشتن بووه، له زۆربه‌ی چالاكییه‌كانیدا پشتی پێ‌به‌ستووه، وه‌ك: كۆنگره، پلینیۆم، كۆبوونه‌وه‌و چاوپێكه‌وتن، كه زۆربه‌یان وه‌ك كتێب و نامیلكه‌ش چاپكراون، بایه‌خی به‌هه‌موو ده‌رفه‌ت و ڕێككه‌وته‌كانیش داوه‌و به نووسین خۆی …\n2017-10-23\tپه‌رتووكخانه, مێژووی كه‌سایه‌تی, یاداشتنامە لێدوان نووسین ناچالاککراوە لە محمدی قازی كێیه‌و چی كردووه ؟\nمحمدی قازی كێیه‌و چی كردووه ؟ هه‌ڤپه‌یڤین : سید علی صالحی وه‌رگێڕانی : ڕێباز مصطفی ده‌زگای چاپ و په‌خشی سه‌رده‌م چاپی یه‌كه‌م 200 2006 محمدی قازی كوردێكی خه‌ڵكی مهاباد بوو ، له‌وه‌رگێڕه ناوداره‌كانی ئێران بوو ، ده‌یان كتێبی له زمانی فه‌ره‌نسیه‌وه كردووه به فارسی ، له‌وانه ڕۆمانی ( زۆربا ) …\n2017-06-27\tبەشی مێژووی كورد, مێژووی نوێ و هاوچه‌رخی كورد, یاداشتنامە لێدوان نووسین ناچالاککراوە لە دانیال میتەران، ژنە جوامێرەکەی مرۆڤایەتی\nدانیال میتەران، ژنە جوامێرەکەی مرۆڤایەتی عەدنان موفتی مرۆڤی بەهرەمەندو هۆشیارو بە ئاگا، ئەوانەی خزمەت بە مرۆڤایەتی و بەهاکانی مرۆڤ دەکەن، ئەو مرۆڤانە نەمرن و هەرگیز نامرن.. ئەوان بۆ مرۆڤایەتی و خۆشەویستی ژیان لە دایکبوون و خەباتیشیان لە پێناوی میللەتە چەوساوەکان و کایەکانی دیموکراتی و مرۆڤایەتیە.. هەواڵی لەناکاوی کۆچی دوایی خانمی یەکەمی …\nكتێبی: گەشتێك بە نێو تەمەنی شەست ساڵیمدا\n2016-04-27\tپه‌رتووكخانه, مێژووی كه‌سایه‌تی, یاداشتنامە لێدوان نووسین ناچالاککراوە لە كتێبی: گەشتێك بە نێو تەمەنی شەست ساڵیمدا\nكتێبی: گەشتێك بە نێو تەمەنی شەست ساڵیمدا نووسینی: ئەسعەد عەدۆ چاپی یەكەم / هەولێر 2016 چاپ : چاپخانەی رۆژهەڵات كلیك بكە بۆ دابەزاندن\n2016-03-23\tپه‌رتووكخانه, یاداشتنامە لێدوان نووسین ناچالاککراوە لە نێڵسۆن ماندێلا، ئەو کوڕە شوانەی بوو بە سەرکۆمار\nنێڵسۆن ماندێلا، ئەو کوڕە شوانەی بوو بە سەرکۆمار نووسینی گونیللا لوندگرێن و شەشتین گیدفۆش وەرگێڕانی لە ئینگلیزییەوە: فەرهاد شاکەلی نێڵسۆن ماندێلا، ئەو کوڕە شوانەی بوو بە سەرکۆمار\n2016-03-23\tپه‌رتووكخانه, پەرتووكخانەی مێژووى کورد, یاداشتنامە لێدوان نووسین ناچالاککراوە لە ئیسماعیل حەقی شاوەیس (ژیان و بەرهەمەکانی)\nئیسماعیل حەقی شاوەیس (ژیان و بەرهەمەکانی) کۆکردنەوە و پێشەکی؛ ئومێد ئاشنا ئیسماعیل حەقی شاوەیس (ژیان و بەرهەمەکانی)\n2016-03-17\tپه‌رتووكخانه, پەرتووكخانەی مێژووى کورد, یاداشتنامە لێدوان نووسین ناچالاککراوە لە گەشتنامەی ریچ\nناونیشانی کتێب گەشتنامەی ریچ نووسه‌ر کلودیوس جەیمس ریدس وه‌رگێڕ محەمەد حەمە باقی ژماره‌ی لاپه‌ڕه‌کان 472 ساڵی چاپ 2011 نۆره‌ی چاپ چوارەم دیزاینی به‌رگ هۆگر سدیق که‌ته‌لۆگ سیاسه‌ت ئه‌م کتێبه دابه‌زێنه reech\n2016-03-17\tپه‌رتووكخانه, یاداشتنامە لێدوان نووسین ناچالاککراوە لە ڕێڕه‌وی تێكۆشان ” بیره‌وه‌ریه‌كانی كریم أحمد “\nڕێڕه‌وی تێكۆشان ” بیره‌وه‌ریه‌كانی كریم أحمد ” نووسینی : كریم أحمد وةرگێڕانی : جلال دباغ چاپی یه‌كه‌م 2006 ڕێڕه-وی تێكۆشان – كریم أحمد\nيەكەم سەربازى ئەڵمانى بوو كه كوژرا\nبەڵگەکان خۆیان دەدوێن سه‌باره‌ت به په‌یوه‌ندی نیوان صدام و سه‌رانی كورده (ناوه‌رۆكیان سه‌رسورهینه‌ره)


#jlykurdi - Instagram photos and videos | WEBSTAGRAM\nبه خوشی هر چه کورده\nبه خوشی مریوان\nما ماد هستیم\nما ب فرهنگ و پوشش آداب و رسوم وزیبای خود میبالیم .\nزنده باد کوردستان #kurdboy #kurdgirl #marivan #me #hawler #مریوان #jlykurdi #kurdi #kurdish #kurdishgirl #kurdistan #kurdishboy #kurdisch #kurdî #kurdis\n@rezgarghaderiofficial @_sherko.mariwani @erfan_ghadri\n1458 0 1d ago Share\n1441 0 2d ago Share\n😵 ديارى بو امريكا 😒🤥.\n. كو نوكه پشته فانيا عيراقى دكه ت و عيراق ب چه كيت وى شه رى كوردا دكه ت بي كو هيچ هه لويسته ك هه بيت 😑 . #kurdish .\n295 4 34m ago Share\n2254 20 2d ago Share Download\n2082 16 2d ago Share Download\n💐بيژه را رووداو شهيان تحسين💐.\n2065 14 2d ago Share Download\n((سمبولى به رخوردان ))\n،گه نجى ژيهاتى بويه پر بينه رترين ڤيديو شير و لايك كومنت ل تورين جڤاكى 💋💋😍✌🏻✌🏻✌🏻💋💋\n4026 193 3d ago Share\n2323 20 2d ago Share Download\nهه ى چه ند او صه يت خيانه ت كرى گورى وان ده ستين ته بن ان شاءالله ......\n2372 70 3d ago Share Download\nهەموو جۆرە بابەتێکی جلی کوردی دەچنین و دەدورین و هەموو کارێکی دەستی دەکەین\n#jlykurdi #pulaka #zangyana#helak #jlykurdi#slimany #kary #dast #fashion#jlykurdi #kurd\nهەموو جۆرە بابەتێکی جلی کوردی دەچنین و دەدورین و هەموو کارێکی دەستی دەکەین #jlykurdi #pulaka #zangyana#helak #jlykurdi#slimany #kary #dast #fashion#jlykurdi #kurd\nكومينتا من ج بيژن دحه قن حكومه تا مه افه ره وشه خر سبب دزى و نه فت و ليكفه كرن نه فتى جيبوو .\nعيراق دبيژيت شه رى نوكه ل ده ڤه رى ريفراندوم نه كربا ژى كوردا دا هه ر هين جنكو او نه فتا كه ركوكى كه س نزانت جل پاريت وى دهيت ....\nتركيا دبيژيت او پارى دهيته كوردستانى دا ، ناهيته تركيي خرى دا او ژى راست دبيژن هه مى راست بيژن بس ام نوكه جبكه ين ام هاولاتين بى ده سه لات (سڤيل)💔😔.\n769 28 2h ago Share Download\nکارێکمان بۆ خانمێکی گول.پیرۆزی بێت. کێ ویستی مسج بنێرێت بەهەموو ڕەنگ و مۆدێلێک دەیچنین @kary.dasty.xatun\n#kary #dast#fashion #jlykurdi #pulaka#zangyana #jlykurdi #pulaka #zangyana#helak #jlykurdi #slimany #kardashian#kurdistan #کاری_خانم_دیزاین #خانم_دیزاین #دیزاین\n36 4 4h ago Share\nکارێکمان.چنینی کەوا پیرۆزی خاونی بێت. کێ ویستی مسج بنێرێت بەهەموو ڕەنگێک دەیچنین\n#کاری_خانم_دیزاین #خانم_دیزاین #دیزاین #jlykurdi #pulaka #zangyana#helak #jlykurdi #slimany #kardashian#kurdistan #kary #dast\nلەخانم دیزاین بەخواستی خۆت جلەکانت دیزاین دەکەین جلی کوردی و جلی مۆدە و هەموو جۆرە بابەتێکی سەروکلاو و تاقمی جاجم بەجوانترین شێوە و هەرزانترین نرخ\n#kary #dast#fashion #jlykurdi #pulaka #zangyana#helak #jlykurdi #slimany #kardashian #kurdistan #design#jlykurdi\n💕 lebas kurdi 💕\nلێوەکەی ئاڵت دەڵێن عاشق لە سووتان بەردەدا\nزەڕڕەیەک نوورە بەڵێ ئاگر لە ئینسان بەر دەدا\nمن لە سیڕڕی حیکمەتی چاوت عەجەب ماوم، عەجەب!\nئەو نەخۆشە خوێنی قەلبی من بە موژگان بەر دەدا\nئەژدەھای زولفت تەلیسمێکە لە سیحری بابلی\nمیھری ئاگر شوعلە دەگرێ، ماھی تابان بەر دەدا\nھیندوویی خاڵت وەنێو باغی جەماڵت کەوتووە\nباغەبان خانەخەرا بێ! بۆچ گوڵستان بەر دەدا؟\nلێوی یاقووتت ئەگەر قووتی ڕەوانی عاشقە\nپێم بڵێ وەجھی چییە ئاگر لە ئینسان بەر دەدا\nزاری تۆ گوڵزارە خۆ، بۆچ ئابی حەیوانی ھەیە؟\nسەروی تۆ ئازادە، بۆچ نارنج و ڕوممان بەر دەدا؟\nلێوی ئاڵت چاوی کاڵت بوونە فیتنەی دین و دڵ\nحەقیەتی ـ باللّه ـ وەفایی دەست لە ئیمان بەر دەدا!\n#supportkurdistan #iraq #jlykurdi #jlketkurdi #dubai #duhok #duhokuniversity #slime #slimane #slemani #erbil #arab #underwaterphotography #style #fashion #dance #iran #kurdishgirl #kurdish #kurdistan #bağdad #bagdad #iraq #turkyi #turkey #zaxo #كومارى_کوردستان #جمهورية_كوردستان #republic_kurdistan . #بغداد #kurdistanblockade #slime #dance #kurdistan #جمهورية_كوردستان #duhok #republic_kurdistan #underwaterphotography #dubai #fashion #slemani #slimane #turkey #iraq #erbil #kurdishgirl #kurdistanblockade #style #zaxo #jlketkurdi #iran #kurdish #supportkurdistan #turkyi #jlykurdi #bagdad #كومارى_کوردستان #arab #بغداد #duhokuniversity #bağdad\n115 5 1d ago Share\nچنینی عەزی دەکەین بەهەموو نەخشیک بەشیک ترین شێوە.لەخانم دیزاین هەمیشە کاری ناوازە و جوان😘❤🌷هاوڕێیانت تاگی خانم دیزاین بکە\n#kary #dast#fashion#jlykurdi #jlykurdi #pulaka #zangyana#helak #jlykurdi #slimany #kardashian #kurdistan #design #karkuk #hawler #dhok\nبژیت پئشمه رگه ✌✌\n125 5 2d ago Share\n98 5 2d ago Share Download\n.پێشمه رگه ي هێرشا حه شد شه عبي ل نێزيك پردێ تێكشكاند\nپێشمه رگه ي ٨ هه مه رێن حه شد شه عبي په قاندن\nئه نجومه نێ ئاسايش:حه شد شه عبي چه كێ ئه مريكي بكاردئينن


گەنجێكی گۆڕان خواز: ئەوە بکەن کە نەکراوە! – Yalla\nگەنجێكی گۆڕان خواز: ئەوە بکەن کە نەکراوە!\nتمّ النشر بواسطةيلا\t فبراير 10, 2018 اترك تعليقًا على گەنجێكی گۆڕان خواز: ئەوە بکەن کە نەکراوە!\nهێڤار عیماد گەنجێکی خانەقینیە و لە ساڵی ٢٠٠١ لە شاری بەغداد لەدایک بووە، ئەو لە گەڕەکێکی هەژارنشین لە خانەقین گەورە بووە، بەڵام وەکو خۆی دەڵێت هەرگیز وا بیری نەکردووەتەوە کە لەوێ بژی، چونکە خانەقین ئەو شوێنە نەبووە کە بتوانێت خەونەکانی تێدا بهێنێتە دی و بيکاتە ڕاستی هەربۆیە دێتە سلێمانی وسەرکەوتنەکانی پاش هاتنە ئەم شارە دەست پێدەکات، و دەتوانێت ببێت بە کەسێکی دیار لەم شارەدا.\nلە چاوپێکەوتنیدا بۆ یەڵڵا هێڤار باس لە هۆکاروشێوازی بەرەو پێشچوونی دەکات و دەڵێت ” بە هەموو شێوەیەک کارم کردووە بۆ هاوکاری کردنی گەنجان لەوەی کە چۆن بتوانن کاریگەریان لەسەر کۆمەڵگا هەبێت، سەرەتا لە پرۆژەیەکەوە دەستم پێکرد پاش ئەوەی لە پرۆگرامی IYLEP وەرگیرام و سەردانی ویلایەتە یەکگرتوەکانی ئەمریکام کرد ئامادەم کردبوو، من بەشداریم كرد لەم پرۆگرامە تا بتوانم کارەکانم بەرەو پێشەوە بەرم، چونکە ئەمویست گۆڕانکارییەک بکەم ووالە گەنجانی وڵاتەکەم بکەم کە گەشبین بن لە بری ئەوەی بێ هیوا بن .\nهێڤار دەڵێت “لەو پرۆگرامەی ئەمریكا زۆر سودمەند بووم و پلانم دانا بۆ پڕۆژەیەکی تایبەت بە خۆم كە چۆن بتوانم وا لە کەسانی تریش بکەم بەشداری لە پڕۆژەکەم بكەن، ئامانجی سەرەکی من ئەوەیە گەنجان فێر بکەم کە چۆن دەتوانن کاریگەریان لە سەرکۆمەڵگادا هەبێت، هەرچەندە زۆرێک لە خەڵک دەڵێن نە تۆ و نە کەسیش ناتوانن گۆڕانکاری بکەن لەم کۆمەڵگایەدا، بەڵام ئەو دەقەی من هەمیشە ئەیڵێمەوە ئەمەیە “ئەگەر من نەیکەم، تۆ نەیکەیت ئەی کێ بیکات ؟”\nئەم گەنجە خانەقینییە گرووپێکی خۆبەخشی لەژێر ناوی Youth Change Makers (گەنجە گۆڕانخوازەکان) دامەزراندووە بۆ ئەو گەنجانەی حەزدەکەن گەشە بە خۆیان و کارەکانیان بدەن و حەزیان بە گۆڕانکارییە تابتوانن ڕێگای سەرکەوتن بدۆزنەوە.\nژمارەی ئەندامانی ئەم گرووپە ١٠٠ ئەندامە، وبەردەوام لە گەورەبووندایە و تا ئێستا چەندین وۆرک شۆپ، سمینار، دایالۆگ، کۆڕووکۆبوونەوە و چەند پرۆژە و چالاکیەکیشیان لە شاری سلێمانی ئەنجامداوە، هێڤار دەڵێت ” زۆر بە جددی کارم لە سەر دامەزراندنی ئەم گرووپە کردووە و سەرەتا لە شاری سلێمانییەوە دەستم پێکرد، دواتر ئەم تۆڕەم زیاتر بڵاو کردەوە لە هەولێر و دهۆکیش، پاش ماوەیەکی دیکەش لە کەرکوک و گەرمیان و کۆیەش دەست پێ دەکات بەبێ یارمەتی هیچ لایەنێک”.\nهێڤار بۆ گەنجان دەڵێت ” هەرچیەک ئەتوانی بیکە تا ئەو خەونەی هەتە بیهێنیتە دی، با جێ دەستت دیار بێت ،هەروەها هەوڵبدە ناوی خۆت لەسەر هەموو دیوارەکانی کۆمەڵگاکەت بنووسە، چونکە تۆگرنگی بۆ كۆمەڵگە ،بوونت بی مانا نیە هیچ مەرجیش نیە چاوەرێ بیت کەسێک یان لایەنێک یارمەتیت بدات ، تۆ دەست پێ بکە،بۆ ئەوەی بتوانی یارمەتی کەسانی تر بدەی ،ببە بەوەی کە هیوایەك دروست بکەیت بۆ کۆمەڵگاکەت و چاوەرێی دەست خۆشیش لە کەس مەکە تەنها پلانی ئەوە دابنێ ئەوەی ئەتەوێ ئەنجامی بدە بەبێ ترس ” .\nلە کۆتایی چاوپێکەوتنەکەیدا بۆ یەڵڵا هێڤار دەڵیت ” با خۆمان هۆلیوود و ئۆسکار و نۆبڵی خۆمان دروست بکەین و خۆمان دەست پێ بکەین و چاومان لە دەستی کەس نەبێت، بۆ ئەمەش دوو ڕێگە هەیە گەر ئەنجامی بدەین،یەكەم نەڕوخاندنی کەسی بەرامبەرە ئەگەر هەرشتێک بکات کە حەزی لێیە، چونکە کۆپێ ترمان ناوێ، با جیاوازی بخوڵقێنین ،دووەم وازهێنان لە وشەی “عەیبە” چونکە ئەو کەسەی سەرکەوتوو نیە ئەوەیە کە هەوڵی بۆ هیچ نەداوە.\n“عەیبە مانای ئەوە نیە کە نابێ بکرێت بەڵکو مانای ئەوەیە کە نەکراوە! بۆیە تۆ ئەوە بکە کە نەکراوە”\nتمّ النشر بواسطةيلا فبراير 10, 2018 نُشر فيژیانالوسوم: خەڵک لەکوردستان،سەرکەوتن،سەرکەوتوو،گەنجی کورد\nعاشق بووین، داماننا بوو قەناعەتی حاکمی بگۆڕین!\nئەو ١٠ ئاژەڵەی مرۆڤ درووستی کردوون!


کوردیپێدیا - 06-11-2016\n📅 06-11-2016 ℹ | پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست\n- خوێندن لە کۆلێژی یاسا و ڕامیاری زانکۆی سلێمانی دەستیپێکردەوە و بەپێی هەواڵێکی ماڵپەری فەرمی زانکۆکە بڕیار وایە چەند کۆلێژێکی دیکەش بایکۆتی خوێندن بشکێنن.\n- مامۆستایانی ناڕازی لەسنوری پارێزگای سلێمانی و هەڵەبجەو گەرمیان و راپەڕین رایدەگەیەنن، بەردەوام دەبن لەسەر بایکۆتی هۆڵەکانی خوێندن و بەهیچ جۆرێک دەوام ناکەن تاوەکو ئەو کاتەی مافەکانیان بۆ دەگەڕێنرێتەوە.\n- مەسرور بارزانی رایدەگەیەنێت لەدوای دەستپێکردنی ئۆپەراسیۆنی کۆنتڕۆڵکردنی موسڵەوە سەدان چەکداری داعشیان دەستگیرکردوە کە خۆیان لەنێو ئاوارەکاندا شاردبووەوە، هاوکات چەندین شانەی نووستووی ئەو رێکخراوەشیان گرتووە.\n- هاوسەرۆکان و پەرلەمانتارانی هەدەپە لەزیندانەوە لەڕێی پارێزەرەکانیانەوە هەریەکەو پەیامێک ئاڕاستەی هاوڵاتیان و ڕای گشتی دەکەن و تێیدا جەخت لەبەردەوامی بەرخودان و لەدەستنەدانی هیوا دەکەن.\n- پارتی دیموکراتی کوردستان ئاشکرایدەکات کە لەهەوڵی کاراکردنەوەی پەرلەماندان بەڵام شەڕی تیرۆر پرۆسەکەی هێواش کردووەتەوە، ئەوەش دوای کۆبوونەوەیان لەگەڵ شاندێکی پەرلەمانتارانی بەریتانیا، کە پێشتر لەدیداریاندا لەگەڵ یوسف محەمەد "نیگەرانی خۆیان" لەپەکخستنی پەرلەمان دەربڕیووە.\n- رەجەب تەیب ئەردۆغان سەرۆک کۆماری تورکیا لەیەکەم لێدوانیدا لەبارەی دەستگیرکردنی هاوسەرۆکان و پەرلەمانتارانی هەدەپە رایگەیاند، گوێ به و فشارانە نادەن کە لەسەریان دروست دەکرێت.\n- ئەمڕۆ لە شاری ئامەدی باکوری کوردستان ئایهان بیلگەن، وتەبێژی هەدەپە لە کۆنگرەیەکی رۆژنامەوانیدا، رایگەیاند، کە هەموو کار و چالاکییەکانمان لە پەرلەمانی تورکیا رادەگرین.\n- وەزیری کشتوکاڵی هەرێمی کوردستان رایدەگەیەنێت خراپی بەشە ئاردی کۆبۆنی مانگانەی هاوڵاتیان هیچ پەیوەندیەکی بە هەرێمی کوردستان و وەزارەتی کشتوکاڵەوە نییە، بەڵام لەگەڵ ئەوەشدا بەدواداچوونی جدی بۆ دەکەن و لەگەڵ بەرپرسانی وەزارەتی بازرگانی بەغدا قسە دەکەن.\n- بەبۆنەی دەستپێکردنی پرۆسەی ئازادکردنی شاری ڕەققە لە سوریا، ئەندامان و هاوسەرۆکی نوێنەرایەتی کانتۆنەکانی ڕۆژئاوا لەشاری سلێمانی سەردانی بەڕێوەبەری گشتی تەندروستیان کرد و داوای هاوکاری و کۆمەکی تەندروستیان کرد بۆ شەڕی ئازادکردنەوەی رەققە.\n1. 👁 The messages by our Co-Chairs and MPs through their lawyers\n1. 👁 سەڵاحەدین دەمیرتاش خەڵاتی ‘بوێریی سیاسی2019’ پێ بەخشرا\n➕ ئەم بابەتە لەلایەن: (هاوڕێ باخەوان)ەوە لە: Nov 6 2016 8:33PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Nov 7 2019 2:47PM باشترکراوە\n👁 ئەم بابەتە 5,140 جار بینراوە\n📷 فایلی وێنە 1.0.1 65 KB Nov 7 2019 2:47PM هاوڕێ باخەوان


ئەنجومەنی باڵای فەتوا لەسەر یاسای چاكسازیی هاتە دەنگ\nئەنجومەنی باڵای فەتوای كوردستان سەبارەت بە پەسەندكردنی یاسای چاكسازیی دەڵێت"لەگەڵ ئەوەی نادادپەروەریشی تێدایە، بە هەنگاوێكی باشی دەزانین، بەڵام ئێستا ناتوانین بڕیار بدەین لە بابەتی حەرام و حەڵاڵی بۆ وەرگرتنی ئەو پارەیە، چونكە هێشتا پرۆژەكە نەكەوتۆتە بواری جێبەجێكردنەوە".\nحەسەن خالید موفتی سەرۆكی ئەنجومەنی باڵای فەتوای كوردستان راگەیاند"ئەم پرۆژە چاكسازییە جێگەی دەستخۆشیە لە ئەسڵی ئیرادە و هەنگاوەكەیان لەچاو ساڵانی رابردو، چونكە پرۆژەكە شتی زۆر باشی تێدایە و ناكرێت سفر بكرێتەوە، بەڵام لەئاستی داواكاریی هەمو چین و توێژەكان نییە، بەتایبەتی چینی هەژار، بۆیە ئەنجومەنی باڵای فەتوای كوردستان چاوەڕێی ئەم دو مانگە دەكات كە تا چەند ئەو بەڵێنانەی داویانە جێبەجێی دەكەن، یاسای خانەنشینی یەكدەخرێتەوە یان تەنها لەسەر كاغەز دەمێنێتەوە".\nسەرۆكی ئەنجومەنی باڵای فەتوای كوردستان وتیشی"گومانی تێدانیە ئێمەش چوار ملیۆن دینارمان پێ زۆرە، لەروی شەریعەتی ئیسلامەوە پارە بە ئەندازەی هەوڵدان وەردەگیرێت، بۆیە كەسێك خانەنشین دەبێت نێوانی خۆی و خوا چ هەوڵێك دەدات بەلایەنی كەمەوە دەبێت بڕە پارەیەكی هەبێت بۆ بژێوی ژیانی، تا پۆستێكی باڵات هەبێت مافی خۆتە پارە وەربگریت، چونكە زۆرترین كاركردنی هەیە و جیاوازیی دەبێت لەگەڵ كارمەندێكی ئاسایی، بۆیە خانەنشین بون بە چوار ملیۆن دینار لەگەڵ كەسێكی تر بە 500 هەزار خانەنشین دەبێت نادادپەروەریی تێدایە".\nئاماژەی بەوەشكرد"لەگەڵ ئەوەی نادادپەروەریشی تێدایە، هەر بەهەنگاوێكی باشی دەزانین، بەڵام بابەتی حەرام و حەڵاڵی بۆ وەرگرتنی ئەو پارەیە ئێستا ناتوانین بڕیار بدەین، چونكە هێشتا پرۆژەكە نەكەوتۆتە بواری جێبەجێكردنەوە، بەڵام لەگەڵ یاسای دادپەروەریی ئیسلام ناگونجێت، لەگەڵ ئەوەشدا ئەگەر 50%ی چاكسازی ئەنجام بدرێت بە كارێكی باشی دەزانین، چونكە لەم وڵاتەی خۆشمان نا دادپەروەری و نایاسایی و ناشەرعی چەقی بەستوە، هەر سێ سەرۆكایەتی هەرێمی كوردستان تابتوانن خزمەتی میللەتی خۆیان بكەن، ئەوا خزمەتی خۆیان كردوە و ئایندەی خۆیان دابینكردوە، بەڵام بەپێچەوانەوە هاوكێشەكەش پێچەوانە دەبێتەوە، پەیامیشمان بۆ خەڵكی ئەوەیە خۆڕاگر بن لەم ماوە كورتەی ئایندەدا ئەگەر هەستیان كرد مافەكانیان خوراوە، رێگەپێدراوە داوای مافی خۆیان بكەن بە رێگەیەكی دروست".


راپۆرتی سەد رۆژەی حکومەتی ھەرێم وچەند سەرنجێک – Standard Kurd\nراپۆرتی سەد رۆژەی حکومەتی ھەرێم وچەند سەرنجێک\nلەلایەن ستاندار Posted on كانونی یه‌كه‌م 8, 2019 469 جار بینراوە 0 سەرنج\nد. شێركۆ جه‌وده‌ت\n١-خۆزگە تەواوی داھاتی نەوت وگازوداھاتی ناوخۆی ھەرێم وشەفاف بوایە ونەک ھاوڵاتی ئاسایی بەڵکو وەزیرەکانی حکومەتیش بیانزانیایە چەندە وچۆن خەرجدەکرێت بەوەزیری داراییشەوە.\n٢-دیوانی چاودێری دارایی ھەرێم بەفەرمی ئاگاداریکردوین کە رێگری لێدەکرێت بۆ ووردبینی داھات وخەرجی وگرێبەستەکانی چەندوەزارەتێکی حکومەتی ھەرێم وەک وەزارەتی سامانەسرووشتیەکان وچەندوەزارەتێکی تر …ئیتر پرۆسەی ووردبینی خۆمان خۆش.\n٣-خاڵە سنووریەکانی ھەرێم بەبەرچاوتانەوە جارجارە قافڵەی بارھەڵگری تایبەت تێدەپەرێنن بەدەرلە سیستمی کۆنترۆڵی جۆری وگومرگی وھێزھەیە سەرانە لە بارھەڵگرەکان ئەسەنێت…ئیترمیللەت باھەرببێتە کێڵگەی تاقیکردنەوە بۆ بازرگانە دەسترۆیشتوەکان وشێرپەنجەش ئێوە خۆش.\n٤-چاکسازی بەچارەسەری کاتی وپینەکردن ناکرێت بەڵکو برۆن فریای سەروەری یاساوقەیرانەکانی دیوانی چاودێری دارایی ودەستەی نەزاھەی ھەرێم بکەون.\n٥-دەبوو لە سەدرۆژی دەستبەکاربوونی حکومەت سندوقی کوردستان بۆ داھاتە نەوتی وگازیەکان ھەرێم دابمەزرایە کە یاساکەی لە ١٠/٥/٢٠١٥ وە دەرکراوە وتائێستا تۆزیشی دیارنیە چونکە ئەرکی ووردبینی وکۆنترۆڵ وئارستەکردنی داھاتی نەوت وگازی ھەرێمی لە ئەستۆدایە بۆ گەشەپێدانی ھەرێم.\n٥-لە سەد رۆژی یەکەمی حکومەتی ھەرێم دا یاسای مرۆڤسازی قبوڵنەکرد وگەراندیەوە پەرلەمان کەئەرکی بونیادنانەوەی ئیرادەوھزر وبەھا ئەخلاقیە مرۆییەداڕماوەکانی گرتبوە ئەستۆلەقوتابخانەکانەوە.\n٨-کواچارەسەرەکانی قەیرانی بێکاری چونکە بیرتان نەچێت بێکارەکان توورەن.\n٧-ئێمە ناڵێین ھیچ نەکراوە بەڵام دەڵێین ئاراستەی چاکسازیەکان لە سیستمی دادوەری وداھات وخەرجی حکومەت ودەزگاکانی دیوانی چاودێری دارایی ودەستەی نەزاھەوسیستمی وەبەرھێنان وگرێبەست وبەڵێندەرایەتیەوە دەستپێنەکات ئەوا بەدڵنیاییەوە لە پینەوپەرۆ زیاتر ھیچی تر ناھێنێتەدی.\nبڵاوکراوەی پێشووراوێژکارێکی پەرلەمانی عێراق: هێرشکردنە سەرماڵی موقتەدا سەدڕ هەوڵێکە بۆ هەڵگیرساندنی شەڕی ناوەخۆ\nبڵاوکراوەی نوێترنەک سەد رۆژ،ئیوە لە دەهەزار رۆژدا چیتان کرد؟\nPosted on ئاب 12, 2020 0 811


گوێچكه‌كانم قسه ده‌كه‌ن ..منیش ده‌یانخوێنمه‌وه … حه‌یده‌رعه‌بدولڕه‌حمان – Dengekan\nbyHaider Abdulrahman\tDecember 15, 2018\tGeneral, Slider, Theatre\nئه‌گه‌ر بته‌وێ بخزێیته ناو نمایشه‌كه‌ی ( كارۆخ ئیبراهیم ـ گوێچكه‌كانم قسه ده‌كه‌ن) كه دوێنێ ئێواره له‌چوارچیوه‌ی فیستیڤاڵی نێو ده‌وڵه‌تی شانۆ له هه‌ولێر ـ له ده‌ره‌وه‌ی پێشبڕكێ ی فیستیڤاڵه‌كه نمایش كرا، ئه‌وه ده‌بێت له دوو جه‌مسه‌ره‌وه بیخوێنیته‌وه، یه‌كێكییان روونكردنه‌وه‌و شیته‌ڵ كردنی فه‌لسه‌فه‌ی نمایشه‌كه و كاراكته‌رو باگ راونده‌كانی، كه نیوه‌ی پانتایی نمایشه‌كه‌یان گرتۆته‌وه ، نیوه‌كه‌ی تریشیان ئامرازه هونه‌رییه‌كانی ده‌رهێنه‌ر، له رووی ستایلی ده‌رهێنان و ئه‌كته‌رو سینۆگرافیا به موزیك و دیكۆرو ده‌نگ و ئامرازه‌كانی دیكه‌یه‌وه ، پرسیاری ئه‌وه‌ش بكه‌ین ئاخۆ ده‌رهێنه‌ر چه‌ند سه‌ركه‌وتوو بووه له هاوسه‌نگ راگرتنی هه‌ر دوو ته‌وه‌رو ئاوێته بوونیان وه‌ك دوو جه‌مسه‌ری هارمۆنی بۆ راگرتنی بالانسی تمایشه‌كه،.\nكارۆخ ئیبراهیم یه‌كێكه له‌و ده‌رهێنه‌رانه‌ی هه‌میشه پشت به خۆی ده‌به‌ستێت بۆ نووسینی تێكسته‌كانی ، بۆ ئه‌وه‌ی ئه‌وه‌ی ئامانجیه‌تی له به‌رجه‌سته كردنی ئه‌و وێنانه‌ی له خه‌یاڵی دایه، تێكست نه‌بێته به‌ربه‌ست له دروست كردن و گه‌یاندنی ئه‌و وێنانه، به‌ڵام ئاخۆ كارۆخ ئه‌وه‌نده‌ی له رووی هونه‌ری ده‌رهێنانه‌وه ده‌ست رۆیشتووه، ئه‌وه‌نده‌ش له بواری نووسینی ده‌ق دا سه‌ركه‌وتوو ده‌بێت ؟ ئه‌مه هه‌رگیز مه‌رج نیه، چونكه زۆرینه‌ی شانۆكارانی دنیا له بواری نووسین دا پشت به ده‌قی نووسه‌ره شانۆكاره‌كان ده‌نووسن، تێڕوانینی خۆیان وه‌ك نووسه‌ری دووه‌م، له سه‌ر ئه‌و ده‌قانه بونیات ده‌نێن هه‌ر یه‌كه‌و به قه‌د پسپۆری خۆی له بواره‌كه‌دا\nئه‌وه‌تا زۆر جاران نمایشی جوان هه‌بووه له رووی ده‌رهێنانه‌وه، به‌ڵام له به‌ر ده‌ست كورتی ده‌رهێنه‌ر له نووسینی تێكست دا، بوونه‌ته هۆكار بۆ روخاندنی نمایش به تێكڕایی ، من به قه‌د ئه‌و به‌دواداچوونه‌ی له گه‌ڵ كارۆخ و شانۆگه‌ریه‌كانی هه‌م بووه، هه‌ستم به بۆشاییه‌ك كردووه له‌و بواره‌داو هه‌میشه گه‌یشتوومه‌ته ئه‌و بڕوایه كه كارۆخ خۆی تێكسته‌كانی خۆی نه‌نووسێ و به دوای ئه‌و تێكستانه‌دا بگه‌ڕێت، كه بۆی هه‌یه نمایش تێر بكه‌ن له پێكهاته‌كانی خۆیاندا.\nئه‌و له‌و به‌رهه‌مه‌شدا، كێشه‌ی تێكستی هه‌یه و له ده‌وری ئامانج و فه‌لسه‌فه‌یه‌كدا خول ده‌خواته‌وه ،تێیدا روو به رووی حاڵه‌تێكی ئاڵۆزی ئه‌وتۆ ده‌بێته‌وه ، كه نه‌توانێ ئامانجه‌كانی خۆی وه‌ك پێویست بپێكێنێ ، كۆمه‌ڵێ بابه‌تی گه‌وره‌ی تێكه‌ڵ یه‌كتر كردووه ، بۆ ئه‌وه‌ی ده‌قه‌كه‌ی پێ پڕ كات ، كه‌چی چه‌ند ئه‌وه‌نده‌ی هه‌وڵی پڕ كردنی ده‌قه‌كه‌ی داوه، ئه‌وه‌نده له به‌های سه‌ره‌كی ئامانج و فه‌لسه‌فه‌ی ده‌قه‌كه‌ی كه‌متر كردۆته‌وه .\nئه‌و هه‌وڵی ئه‌وه ده‌دات له(گوێچكه‌كانم قسه ده‌كه‌ن ) فه‌لسه‌فه‌ی نمایشه‌كه‌ی په‌یوه‌ست كات به رابووردووه تاڵه‌كانی نه‌ته‌وه‌كه‌ی، به هه‌موو ئه‌و روداوو كاره‌ساتانه‌ی به سه‌ریدا تێپه‌ڕیون، تا ده‌گاته روداوه نوێ كانی سه‌رده‌م، له تراژیدیا پڕ له مه‌رگه‌ساته‌كانی داعشه‌وه ، تا ده‌گاته رۆژه ره‌شه‌كانی 16ی ئۆكتۆبه‌ر، به‌ڵام هه‌موو ئه‌و په‌رته‌وازه‌ییه له بابه‌تدا له سه‌ر حیسابی سه‌رلێ شێوانی بینه‌ر و ماندوو كردنی بووه له تێگه‌یشتنی فه‌لسه‌فه‌ی نمایشه‌كه‌ی .\nده‌رهێنه‌ر سه‌رچاوه‌ی هه‌موو ئه‌و رووداوانه ده‌گه‌ڕێنێته‌وه بۆ دێر زه‌مانێكی دووری باوكو باپیرانی و نه‌فره‌ت له‌و كولتووره ده‌كات ، كه ئه‌وان و نه‌وه‌كانی دوای ئه‌وانیش فرچكییان پێوه گرتووه‌و پشتاو پشت وه‌ك كولتوورێك بۆ نه‌وه‌كانی دوای خۆیانیان به جێ هێشتووه، بۆیه هه‌ر سه‌ندوقێك له‌و مێژووه به‌جێ ماوه ده‌كه‌یته‌وه، كتێبێك ، به‌ردێك ، ژه‌هرێكی تێدایه ، پڕیه‌تی له نهێنی و هه‌ر یه‌ك له‌وان ده‌لالاتی تایبه‌تی خۆیان به خۆیانه‌وه هه‌ڵده‌گرن، له‌وانه‌ش ئه‌و دوانزه كتێبه‌ی ی باوكی كه هه‌ر یه‌ك له‌و كتێبانه ده‌گه‌ڕێنه‌وه بۆ سه‌رده‌مێك و باس له مه‌رگه ساتێك له مه‌رگه ساته‌كانی مێژووی ئه‌و نه‌ته‌وه‌یه ده‌كه‌ن.\nته‌ماشای دیكۆرو ته‌خته ره‌شه‌كه‌ی شانۆ بكه، كه‌سه‌راپای ره‌نگێكی ره‌ش قه‌ترانیه‌و گوزارشت له زه‌مه‌نێكی پڕ له ره‌شبینی و نیگه‌رانی و ماته‌مینی ده‌كه‌ن ، كه سه‌راپای شانۆی ته‌نیووه، ئه‌وه ئه‌و زه‌مه‌نه ره‌شه‌یه كه كاراكته‌ره‌كانی تێیدا ده‌ژین، ئه‌و تابلۆ گه‌وره پڕ له سه‌ندوقانه ببینه، كه هه‌ر سه‌ندوقه‌و ببینه، كه به ده‌یان له‌مبه‌رو ئه‌و به‌ر به دوو گوێ ی لای راست و لای چه‌پی شانۆدا نه‌خشێندراوه، ئه‌وانی تر سكێچی سه‌رچاوه‌كانی ده‌نگن كه سه‌رچاوه‌ی ژاوه ژاوو هاوارو ده‌نگه خنكێندراوه‌كانن.\nكه شانۆ ده‌كرێته‌وه راسته‌وخۆ دوو كاراكته‌ری سه‌ره‌كی له سه‌ر شانۆدا ده‌بیندرێن ، ژنێك و مێردێك ( سێبه‌ر ئیبراهیم ـ گۆران ساڵح ) پیاوه‌كه كه‌سێكی گه‌نج له رواڵه‌تدا، به‌ڵام ئایین په‌روه‌رو، خوێنده‌وار له ناوه‌رۆكدا، پابه‌ند به عه‌قلیه‌ت و بیرو باوه‌ڕی كۆنی باوكو باپیرانی، هه‌میشه بۆ گه‌ڕانه‌وه بۆ كێشه‌كانی پشت به‌و كتێب و سه‌رچاوه‌و كه‌ره‌ستانه ده‌به‌ستێت كه به نهێنی لای پارێزراوه و به به‌رده‌وامی له گه‌ڵیاندا ده‌ژیت ..\nهه‌ر یه‌ك له‌و دوو كاراكته‌ره چه‌ندین كاراكته‌ریان له ناو دایه، ژنه‌كه: له یه‌كه‌میاندا كه‌نیزایه‌كی داعشه‌كانه و وه‌ك هه‌ر كه‌ره‌سته‌یه‌كی بازاڕی سه‌ودای پێكراوه، له‌و پیاو بۆ ئه‌و پیاو، له هه‌ر یه‌كێكییان چه‌ندین له‌و مناڵانه‌ی ناوه‌ته‌وه، كه له سه‌ندوقه‌كه‌دا گه‌ڵاڵه كراون و ناوه ناوه به پانتایی شانۆكه هه‌ڵیان ده‌ڕێژێ .\nكاراكته‌ری دووهه‌مییان گولیشانه كه ژنی ( سعوده) ئه‌و هێما نه‌ته‌وه‌ییه‌یه كه له گۆڕه‌پانی شه‌ڕدا به ته‌نیا ده‌كوژرێ ،هێمایه‌كه بۆ قوربانی دان له پێناو بیرو باوه‌ڕ.\nسێه‌مییان (كه‌ڤێ ) ئه‌و ژنه‌ی ئێستایه له گه‌ڵ سه‌یواندا كه هه‌میشه ده‌ستییان له هه‌وكی یه‌كتر ناوه‌و له ململانێیه‌كی به‌رده‌وامدا ده‌ژین، ئه‌و له ئه‌نجامی ئه‌و كاره‌ساتانه‌ی له نێو داعشدا به سه‌ری هاتوون ، دووچاری نه‌خۆشییه‌كی ده‌روونی ( شیزۆفرینیا ) بووه‌و دووچاری له بیرچوونه‌وه بووه ، به هۆی حه‌بێكه‌وه خۆی له‌و كێشه‌ی له بیر چوونه‌وه ده‌پارێزێ وه‌ك ده‌رمانێكی هێور كه‌ره‌وه‌ی كاتی ، هه‌ر كاتێ ئه‌و حه‌به نه‌خوات تووشی هه‌مان كێشه‌ی له بیرچوونه‌وه ده‌بیت، بۆیه هه‌میشه مێرده‌كه‌ی ئاگاداری ده‌كاته‌وه حه‌به‌كه بخوات و به ئاگا بێت له‌وه‌ی رووده‌دات .\nله ناو گێژاوی ئه‌و وه‌همه‌دا، كاتێ ده‌ست به سه‌ر منداڵه بێ باوكه نادیاره‌كاندا دێنی، گله‌یی ئه‌وه له مێرده‌كه‌ی ده‌كات بۆچی نازی ئه‌و منداڵانه ناكێشێ و بایه‌خییان پێ نادا، لای مناڵه‌كانیش گله‌یی له بێ به‌زه‌یی باوكییان ده‌كات .\nئه‌و هه‌میشه له گومانی نهێنیه شاراوه‌كانی مێرده‌كه دا ده‌ژیت ، بۆیه گله‌یی ئه‌وه له مێرده‌كه‌ی ده‌كا بۆچی نهێنییه‌كانی لێ شاردۆته‌وه، له‌و ده‌لاقانه‌دا چی حه‌شار داوه؟ تا رۆژێكییان خۆی بۆ خۆ رزگار كردن له ته‌لیسمی ئه‌و سه‌ندوقانه، هه‌موو سه‌ندو قه‌كان هه‌ڵده‌ڕێژێ، ته‌نانه‌ت ئه‌و ژه‌هره‌ش كه هێمای ده‌یان ده‌ردی كۆمه‌ڵایه‌تیه له ناو ئه‌و سه‌ندوقانه‌ی باوكو باپیری مێرده‌كه‌ی ده‌ردێنێ و له شێوه‌ی هه‌ڵمێكی چڕ په‌خشی سه‌ر شانۆوه سه‌ر بینه‌رانی ده‌كاو ته‌نانه‌ت سه‌ر روخساری مێرده‌كه‌شی ، تا به‌و ژه‌هره ده‌یكوژێ و تۆڵه له هه‌موو پیاوه داعش ئاساكان ده‌كاته‌وه، كه ده‌یانه‌وێ ئافره‌ت بكه‌ن به كۆیله‌و هه‌تكی بكه‌ن، به‌شێكیش په‌خشی سه‌ر ئه‌و بینه‌رانه ده‌كا كه‌نموونه‌ی كۆمه‌ڵگایه‌كن به‌شێك له گوناهه‌كانیان به‌رده‌كه‌وێت .\nپیاوه‌كه‌ش( سه‌یوان ) به هه‌مان شێوه دابه‌ش كراوه بۆ چه‌ند كاراكته‌رێك،هه‌ر كاراكته‌رێك روویه‌كی جیاواز له یه‌كتری پیاوه، هه‌ر كاراكته‌رێك له‌و پیاوانه چیرۆكێكی هه‌یه، له‌وانه: ئه‌وه‌تا كاتێ یه‌كێ له چه‌فیه ره‌شه‌كانی ژنه‌كه‌ی له سه‌ر ده‌نێ ، ده‌بێته پیاوێكی داعش و باوكی كۆمه‌ڵێ له‌و مناڵانه‌ی باوكییان ناناسرێته‌وه به هۆی زۆری ژماره‌ی ئه‌و پیاوانه‌ی سه‌ودایان به ژنه‌كان كردووه.\nكاراكته‌ری دووه‌م : سه‌یوانی مێردی كه‌ڤێ یه، ئه‌و پیاوه‌ی كه هه‌میشه داوا له ژنه‌كه‌ی ده كات ، خۆی بناسێته‌وه ، ئه‌و هه‌میشه به ئاگای دێنته‌وه كه ده‌بیچت خۆی بناسێته‌وه ئاگای له‌وه بێت كه ئه‌و كه‌ڤێ نیه، به‌ڵكو كه‌سێكی تره، بۆیه ده‌ڵێت : ده‌بێت تۆ من هه‌موومان خۆمان بناسینه‌وه، چونكه هه‌موومان ون بووین ، كه‌سمان ئه‌وی تر وه‌ك خۆی ناناسێته‌وه.\nله ناو تێكه‌ڵ كردنی هه‌موو ئه‌و رووداوانه، فه‌لسه‌فه‌ی نمایشه‌كه كه‌وتۆته ئه‌تمۆسفیرێكی پڕ له ته‌م و مژ، به شێوه‌یه‌ك بینه‌ر نه‌توانێت خوێندنه‌وه‌یه‌كی روون بۆ فه‌لسه‌فه‌ی نمایشه‌كه بكات، ده‌رهێنه‌ریش هه‌موو شتێكی بۆ بینه‌ر به جێ هێشتووه، كه ئازاد بێت له هه‌رخوێندنه‌وه‌یه‌ك هه‌ستی پێ ده‌كات، پێی وایه ئه‌و فه‌لسه‌فه‌یه راسته كه بینه‌ر هه‌ستی پێ ده‌كات، بێ ئه‌وه‌ی ده‌رهێنه‌ر سوور بێت له سه‌ر هه‌لبژاردنی ئه‌وه‌ی خۆی ده‌یه‌وێت .\nده‌رهێنان : ستایلی كارۆخ ئیبراهیم تا رادده‌یه‌ك لای بینه‌ر ئاشكرایه، چه‌ند ئه‌وه‌نده‌ی كاری ده‌رهێنانی له شانۆگه‌ریه‌ك بۆ ئه‌وی تریان بگۆڕێت ، هه‌میشه‌و له زۆربه‌ی به‌رهه‌مه‌كانیدا پشت به سینۆگرافیا ده‌به‌ستێت ، سینۆگرافیا له رووی ئه‌كته‌رو ته‌كنیك و دیكۆرو موزیك و جوانكارییه‌كانی دیكه‌ی شانۆ..\nیان هه‌موو ئامرازه ته‌كنیكیه‌كان به‌كار دێنێ بۆ گه‌شكردنه‌وه‌ی چاو بۆ ئه‌وه‌ی بینه‌ر بكه‌وێته ژێر كاریگه‌ری بینینی ستاتیكای شانۆ ، به تایبه‌ت به جه‌سته‌ی ئه‌كته‌رو ره‌نگ و دیكۆرو ته‌كنیك و جلو به‌رگ و هه‌موو ئامرازه‌كانی دیكه‌ی په‌یوه‌ست به بینین ، بۆ ئه‌وه‌ی چاو تێركات له جوانی، چاوێك كه یه‌كێكه له سه‌رچاوه سه‌ره‌كییه‌كانی ئیحساس و چێژ وه‌رگرتن .\nدووهه‌مییان موزیك : ده‌رهێنه‌ر پشت به‌ستنێكی سه‌ره‌كی به موزیكه‌و هه‌میشه له هه‌وڵی ئه‌وه داوه پشت به كه‌سانی پرۆفیشنال له باره‌ی موزیكی شانۆیی ببه‌ستیێت ، وه‌ك له‌و نمایشه‌ی دوایی دا هه‌ستی پێ ده‌كرێت ، نزیكترین سه‌رچاوه‌ی ده‌روونی بۆ كارتێكردنی راسته‌وخۆ بۆ سه‌ر هه‌ستی بینه‌رو زاخاو دانه‌وه‌و راچڵه‌كینی موزیكه كه به شێوه‌یه‌كی ئه‌ندازه‌یی له سه‌ر هه‌مان ریتمی بزووتنه‌وه‌ی ئه‌كته‌ر له سه‌ر شانۆدا ده‌ڕوات و ده‌توانێت ئه‌و بزووتنه‌وانه له چوارچیوه‌ی ریتمێكی به‌هێز به‌رجه‌سته بكات و جوانیه‌ك به نمایش ببه‌خشێت ، له هه‌مان كاتیشدا كارلێكێكی ده‌روونی بۆ بینه‌ریش دروست ده‌كات بۆ وه‌رگرتنی نمایش وه‌ك پێویست ، بۆیه ده‌كرێت بڵێین كرۆكی سینۆگرافیای ئه‌مجاره‌ی كارۆخ له‌و نمایشه‌دا موزیك بوو.\nرووناكی : له هه‌موو نمایشه‌كاندا ده‌رهێنه‌ر شوێنی تایبه‌تی بۆ رووناكی ته‌رخان ده‌كات له ستایلی كاركردنیدا، چونكه به‌لای ئه‌وه‌وه رووناكی فاكته‌ری هه‌ره سه‌ره‌كی جوانكارییه‌كانی شانۆو به‌رجه‌سته كردنی حاڵه‌ته ده‌روونییه‌كانی ئه‌كته‌ره له ناوه‌وه، بۆیه رووناكی هه‌رگیز نه‌بۆته هونه‌رێكی ته‌قلیدی لای كارۆخ ئه‌وه‌نده‌ی بۆته سه‌رچاوه بۆ به زیندووراگرتنی شانۆو به‌رجه‌سته كردنی ناواخنه‌كان .\nبه‌ڵام له‌و نمایشه‌دا ئه‌گه‌رچی توانستێكی زۆری رووناكی به‌كار هێندراوه، به‌ڵام هاوسه‌نگی رووناكی تێك چووه‌و زێده رۆییه‌كی زۆر له رووناكیدا كراوه، كه وای كردووه له نرخ و به‌های رووناكی كه‌م بێته‌وه ، خۆ رووناكیش وه‌ك هه‌ر كه‌ره‌سته‌یه‌كی شانۆیی وه‌ك پێویست به‌رجه‌سته نه‌كرا، ئه‌وه روخساری نمایش ده‌شێوێنێ و ده‌بێته په‌ڵه‌یك به رووی ستاتیكای شانۆییدا.\nله به‌ر ئه‌وه‌ی فۆرم هه‌میشه له شانۆگه‌رییه‌كانی كارۆخ جێگه‌ی بایه‌خ پێدانه، هه‌میشه له هه‌وڵی ئه‌وه‌دایه ته‌كنیك بكاته كرۆكی فرۆم، به تایبه‌ت له ته‌كنیكی دیكۆردا، كه پێی وایه دیكۆر نابێت ببێته پێكهاته‌یه‌كی چه‌سپاوو مردوو، به‌ڵكو ده‌بێت ببێته پارچه‌یه‌كی زیندوو له جه‌سته‌ی شانۆدا\nدیكۆر له‌و به‌رهه‌مه‌دا پێكهاته‌یه‌كه به به‌رده‌وامی له گۆڕان دایه‌و بۆ هه‌ر دیمه‌نێك به شێوه‌یه‌كی تۆماتیكی دیكۆر ده‌گۆڕێت، به‌و شێوه‌یه‌ی وه‌ك باگ راوند ببێته ته‌واو كه‌ری وێنه، وه‌ك دیكۆری مناره‌و مزگه‌وته‌كه له كاتی نوێژ كردن و دیكۆری سك پڕ بوونی ژنه داعشه‌كان له كاتی گێڕانه‌وه‌ی به سه‌رهاته‌كانی ژنه‌كه له ژێر ده‌ستی داعشه‌كاندا، دیكۆری ئاواره‌كان و چه‌ند وێنه‌یه‌كی تری ئه‌و دیكۆرانه، كه له‌گه‌ڵ روداوه‌كاندا دروست بێت و ون بێت.\nبه‌ڵام كه مادام ده‌رهێنه‌ر به ته‌كنیك ده‌سه‌ڵاتی تۆماتیكی گۆڕینی دیكۆری هه‌یه، نه‌ده‌بوا قه‌واره‌ی سه‌ندوقه‌كان فۆرمێكی ته‌قلیدی وه‌ربگرێت و به‌و زه‌خامه‌تیه ده‌ركه‌وێت كه سه‌رتاسه‌ری شانۆكه داگیر بكات، وێڕای ئه‌وه‌ی مادام سه‌ندوقه‌كان ده‌گه‌ڕانه‌وه بۆ سه‌رده‌می پێشووی كاراكته‌ره‌كان، ئه‌گه‌ر سیمایێكی كلاسیكی هه‌بوایه گونجاو تر ده‌رده‌كه‌وت .\nجگه له دیكۆری بگۆڕ، ده‌رهێنه‌ر ته‌كنیكێكی جوانی بۆ دروست كردنی هه‌ڵم دروست كردووه كه له كۆتایی نمایشه‌كه‌دا به ده‌ستی كاراكته‌ره ژنه‌كه په‌خش ده‌كرێت و تێكه‌ڵ به موزیك و ریتمێكی تراژیدی ده‌بێت و له سه‌ر شانۆو له ناو هۆڵه‌كه‌دا بڵاو ده‌بێته‌وه\nسه‌ما : سه‌ما ده‌كه‌وێته چوارچیوه‌ی سینۆگرافیای شانۆیی و ئاوێزانی موزیك و ریتمێكی بڵًنتر له ریتمی گشتی شانۆ ده‌بێت ، بزووتنه‌وه‌ی ئه‌كته‌رو ره‌نگ ورووناكی و موزیك هارمۆنیایه‌ك له ستاتیكای شانۆیی دروست ده‌كه‌ن كه تێیدا ده‌رهێنه‌ر كۆمه‌ڵێ ئامانجی گرنگ به ده‌ست بێنێت له‌وانه :\n1.ده‌رهێنه‌ر ئه‌تمۆسفیرێكی سیحراوی له سه‌ر شانۆدا دروست ده‌كات كه هه‌م جوانییه‌ك به ته‌كنیكی نمایش ببه‌خشێت، هه‌م پشوویه‌ك به بینه‌ر بدا، بۆ زاخاو دانه‌وه‌ی مێشك .\n2. ریتمی شانۆ به شێوه‌یه‌ك به‌رز ده‌كاته‌وه، كه بینه‌ر تێیدا هه‌ست به زیندوو بوونه‌وه‌ی به‌رده‌وامی نمایش بكات.\n3. سه‌ما ـ به‌هێترین كه‌ره‌سته‌یه‌كی درامیه بۆ به‌رجه‌سته كردنی روداوه‌كان، بۆیه ده‌بێته پارچه‌یه‌كی هه‌ره زیندوو له نواندن به‌ڵام به‌ریتمێكی جیاواز.\nكارۆخ ئیبراهیم ـ له زۆرینه‌ی ئه‌و سه‌مایانه‌ی له‌شانۆگه‌ریه‌كانی خۆیدا به‌رجه‌سته‌یان ده‌كات، ده‌ف و رووناكی و ئه‌دای ئه‌كته‌ر تێكه‌ڵ به یه‌كتر ده‌كات، بۆ ئه‌وه‌ی به‌و سێ توخمه بتوانێت وروژاندن لای بینه‌ر دروست بكات، به‌ڵام ئاستی سه‌ركه‌وتن یا سه‌رنه‌كه‌وتنی ده‌كه‌وێته سه‌ر جۆری راهێنانی ده‌رهێنه‌رو توانستی ئه‌كته‌ر بۆ سه‌ما\nله چوارچیوه‌ی ئه‌و بایه‌خ پێدانه‌ی ده‌رهێنه‌ر بۆ سه‌ما، ئه‌گه‌ر بته‌وێت جیاوازی له نێوان سه‌مای شانۆگه‌ری (كچی شه‌ره‌فه‌دین) له‌گه‌ڵ سه‌مای نمایشی (گوێچكه‌كانم قسه ده‌كه‌ن) بكه‌یت، ئه‌وه هه‌ست ده‌كه‌یت، كاریگه‌رییه‌كانی سه‌مای ( ئیلاف ئیبراهیم) له كچی شه‌ره‌فه‌دین تا ئێستاش له مێشكی بینه‌ردا كاڵ نه‌بۆته‌وه، له گه‌ڵ سه‌ماكه‌ی ( سێبه‌ر) به‌راوردییان پێ ناكرێت ، به‌ڵام دیسان هه‌ر له كۆتاییدا هه‌میشه سه‌ما لای كارۆخ فاكته‌رێكی گرنگی چێژه وه‌ك له دوا نمایشدا ده‌ركه‌وت .\nده‌رهێنه‌ر بۆ شانۆگه‌ری ئه‌مجاره‌ی ته‌نیا دوو ئه‌كته‌ری خستۆته سه‌ر شانۆ (سێبه‌ر ئیبراهیم و گۆران ساڵح ) كه هه‌روكییان دوو ئه‌كته‌ری تازه پێگه‌یشتوون له شانۆدا، سێبه‌ر ـ ده‌رچووی ئه‌كا دیمیایێكی شانۆیی نیه و شانۆی نه‌خوێندووه، به‌ڵام گۆران ـ ئه‌گه‌رچی له بواری گۆرانی گوتن دا ناسراوه، به‌ڵام ده‌رچووی شانۆیه .\nبێگومان ده‌رهێنه‌ر له‌گه‌ڵ دوو ئه‌كته‌ری تازه پێگه‌یشتووی نا ئه‌كادیمی، ماندوو تر ده‌بێت له ئه‌كته‌رێكی خاوه‌ن ئه‌زموون و ئه‌كادیمی، به‌ڵام ئه‌وه‌شییان ده‌مێنێته‌وه سه‌ر ده‌سه‌ڵاتی ده‌رهێنه‌ر له دروست كردنی ئه‌كته‌رو راهێنانی، هه‌روه‌ها بڕی توانستی جه‌سته‌یی ئه‌كته‌ره‌كه له رووی ئه‌داو ئیلقاو و ده‌نگ .\nئه‌گه‌ر هه‌موو ئه‌و باگ راوندانه له به‌رچاو نه‌گرین و ته‌نیا قسه له‌سه‌ر ئه‌و نواندنه بكه‌ین كه هه‌ردوو ئه‌كته‌ر له سه‌ر شانۆدا نیشانیان داین ، ئه‌وه به روونی ئه‌و راستیه ده‌رده‌كه‌وێت كه سێبه‌ر ـ وه‌ك پاڵه‌وانی یه‌كه‌می شانۆگه‌ریه‌كه ده‌رده‌كه‌وت ئینجا گۆران، بۆیه زۆر جار بینه‌ر هه‌ستی به‌وه ده‌كرد كه سێبه‌ر به سه‌ر گۆراندا زاڵه له نواندندا .\nهه‌میشه له كاتی نمایشه‌كه‌دا پرسیاری ئه‌وه‌م لا دروست ده‌بوو، كه هۆكار چیه ده‌رهێنه‌ر له نێو ده‌یان ئه‌كته‌ری پسپۆرو خاوه‌ن ئه‌زموون ، په‌نا بۆ ئه‌كته‌رێكی بێ ئه‌زموون ببا، ئایا ئه‌وه مه‌ترسی نیه بۆ ئه‌وه‌ی ئه‌كته‌رێكی سه‌ره‌كی له شانۆگه‌ریه‌كدا ئه‌گه‌ر له ئه‌زموونه‌كه سه‌ر نه‌كه‌وت، ببێته هۆكار بۆ روخانی شانۆگه‌ریه‌ك و فه‌شه‌ل پێ هێنانی ده‌رهێنه‌رێك له دوا ئه‌زموونی دا ؟\nمن و زۆرێك له بینه‌ران له گه‌ڵ خۆیاندا له نیگه‌رانی دابووین، له سه‌ركه‌وتن یا روخانی نمایشه‌كه به هۆی ئه‌كته‌ره‌وه.\nخۆ ناهه‌ق نین چونكه چه‌ند ئه‌وه‌نده‌ی تۆ پشت به سینۆ گرافیاو كه‌ره‌سته‌كانی دیكه‌ی فۆرم بكه‌یت بۆ جوانكردنی شانۆ، ئه‌وه نابێته ئه‌لته‌رناتیف بۆ ئه‌كته‌ر كه رۆحی راسته‌قینه‌ی نمایشه له‌سه‌ر شانۆدا .\nبه‌ڵام ئاخۆ ده‌رهێنه‌ر توانی هاوسه‌نگی ( ئه‌كته‌ر) له گه‌ڵ (سینۆگرافیا ) رابگرێت ؟\nره‌نگه وه‌ڵامی ئه‌و پرسیاره له نێوان هه‌ر یه‌كێك له ئێمه جیاوازی هه‌بێت له‌گه‌ڵ ئه‌وی ترماندا، به‌ڵام من پێم وایه ئه‌وه‌نده‌ی كارۆخ به سینۆگرافیاوه سه‌ر قاڵ بووه (ئه‌گه‌رچی كۆمه‌ڵێ براده‌ری ده‌ست ره‌نگین كاری سینۆگرافیایان هه‌ڵًسوڕاندبوو) ده‌رهێنه‌ر به قه‌د سینۆگرافیا ئه‌و بایه‌خه‌ی به ئه‌كته‌ر نه‌داوه، خۆ ئه‌گه‌رچی ئامرازه‌كانی سینۆگرافیا هه‌میشه ئامرازی هه‌ڵخه‌ڵه‌تێنه‌رن بۆ چاوی بینه‌ر، به‌ڵام جوانترین سینۆگرافیا له شانۆدا سینۆگرافیای جه‌سته‌ی ئه‌كته‌رو ئه‌دای ئه‌كته‌ره، كه‌په‌یوه‌ستی راسته‌قینه‌ی به رۆحی بینه‌ره‌وه هه‌یه نه‌ك چاوی، ئه‌كته‌ر ده‌توانێت بێ سینۆگرافیاش ئه‌و بۆشاییه‌ت بۆ پڕ كاته‌وه و به‌رهه‌مێك پێشكه‌ش به بینه‌ر بكات به‌په‌رۆشه‌وه له ئامێزی بگرێت، چونكه سینۆگرافیا به گشتی ئامرازێكه بۆ خزمه‌تی ئه‌كته‌رو نمایش ، هه‌رگیز ناكرێت ئه‌كته‌ر بكه‌یته ئامراز بۆ تێر كردنی سینۆگرافیا .\nبه‌ڵام باشترین حاڵه‌تی بژارده له‌و نێوانه‌دا ئه‌وه‌یه كه ده‌رهێنه‌ر هاوسه‌نگییه هونه‌رییه‌كان وه‌ك یه‌ك رابگرێت و بایه‌خی سه‌ره‌كی به‌توخمه بنه‌ڕه‌تیه‌كانی وه‌ك ئه‌كته‌رو تێكست بێت ( وه‌ك په‌یكه‌ری بونیاتی شانۆیی) ئینجا توخمه لاوه‌كییه‌كانی دیكه‌ی جوان كردن و كارتێكردن و وروژاندن و چێژ وه‌رگرتن ..\nله‌و پێو دانگه‌شه‌وه ئه‌گه‌ر بگه‌ڕێینه‌وه بۆ دواوه و شانۆگه‌ری ( كچی شه‌ره‌فه‌دین ) به‌بیر خۆمان بێنینه‌وه، ئه‌وه هه‌ست به جیاوازی ئه‌وه ده‌كه‌یت كه ئه‌كته‌ر له‌وێ داینه‌مۆی نمایش بوو، ئینجا سینۆگرافیا ، به‌ڵام له‌و نمایشه‌ی ( گوێچكه‌كانم قسه ده‌كه‌ن) به پێچه‌وانه‌ی هاوكێشه‌كه‌ی تره، بۆیه بینه‌ر هه‌ست به‌وه ده‌كات كه كارۆخ نه‌یتوانیووه له كچی شه‌ره‌فه‌دین تێپه‌ڕێنێ، یا شتێ پێشكه‌ش بكات له ئاستی ئه‌و دابێت له هه‌موو رووه‌كانه‌وه، هۆكاره‌كه‌شی ده‌گه‌ڕیته‌وه بۆ ئه‌و خاڵانه‌ی له به‌شی یه‌كه‌مدا ئاماژه‌مان پێدا .\nئه‌گه‌ر وه‌ك ئه‌كته‌رێكی تازه پێگه‌یشتووی كه‌م ئه‌زموون ته‌ماشای (سێبه‌ر ئیبراهیم ) بكه‌یت، ئه‌وه ناتوانین نكۆڵی له‌وه‌دا بكه‌ین كه له ئاست ئه‌و ته‌مه‌نه كورته‌ی له شانۆدا هه‌یه‌تی ، توانی به‌رگه‌ی ئه‌و ئه‌ركه قورسه بگرێت و به بوێرییه‌وه رۆڵه‌كه‌ی خۆی راپه‌ڕێنێ، به‌ڵام هه‌ست به جیاوازییه‌كی ئه‌وتۆ ناكه‌ین له رووی به‌رجه‌سته كردنی ئه‌و چه‌ند كاراكته‌رانه‌ی كه ئه‌و ده‌بوا بۆ هه‌ر یه‌ك له‌وان جیاوازییه‌ك له فۆرمی نواندن دروست كات له‌گه‌ڵ ئه‌وی تریاندا، به‌ڵكو هه‌ر سێ كاراكته‌ر له یه‌ك ده‌چوون …\nگۆران ساڵح : خۆی له ئه‌زموونێكی سه‌خت داوه، ره‌نگه ئه‌و ئه‌زموونه نه بۆ خۆی نه بۆ به‌رهه‌مه‌كه‌ی كارۆخ ئیبراهیم جێگه‌ی متمانه نه‌بووه‌و جۆرێك له سه‌ركێشی تێدا بووه، چونكه ئه‌وه هه‌قیقه‌تێكه كه گۆران ناتوانێت ببێت به ئه‌كته‌ر.\nPrevious خاڵ لە هێڵی یاداشتدا له‌گه‌ڵ د. مارف خه‌زنه‌داردا … سەباح ڕەنجدەر\nNext ” هاڤیبوون ” ناوەندێکی چالاک و بەخشندە بوو … ئیسماعیل تەنیا


سبەینێ پەڕلەمانی عێراق كۆدەبێتەوە - تۆڕی میدیایی خەڵک\nسەرۆكی فراكسیۆنی كۆمەڵ ڕایدەگەیەنێت، سبەینێ پەڕلەمانی عێراق كۆدەبێتەوە.\nهەرچەندە زۆرێك لە كێشەكانی نێوخۆی عێراق بەتایبەت پرسی بودجە و خۆپیشاندانەكانی باشووری عێراق چارەسەر نەكراون و بوونیان هەیە، بەڵام پەڕلەمانی عێراق لەسەر چەند پرسێكی لاوەكی كۆدەبێتەوە پەڕلەمانتارانیش هۆكارەكەی بۆ ڕێكنەكەوتنی نێوان لایەنەكان دەگێڕنەوە.\nسەلیم شوشكەیی سەرۆكی فراكسیۆنی كۆمەڵ لە پەڕلەمانی عێراق بە (خەڵك)ی ڕاگەیاند، كۆبوونەوەكەی سبەینێ دوو شەممە پڕۆژە یاسای بودجەی تێدا نییە.\nوتیشی” كۆبوونەوەكە پەیوەستە بە چەند پرسێكەوە لەوانە یاسای ئەندامبوونی عێراق لە هەندێك گرێبەستی نێودەوڵەتی و یاسای ژمێریاران و ووردبینان و گفتوگۆی یاسایەكی دیكە”.\nپێویستە بودجەی ساڵانەی عێراق لە مانگی 10 دا ئامادە بێت، بەڵام بەهۆی رێكنەكەوتنی لایەنەكان بەتایبەت چارەسەرنەكردنی ناكۆكییەكانی نێوان هەرێمی كوردستان و بەغدا، تا ئێستا پرۆژەی بودجەی پەسەند نەكراوە.\nهۆكارێكی دیكەی دواخستنی پەسەندكردنی پرۆژەی بودجە پەیوەندی هەیە بە هەوڵی هەندێك لە فراكسیۆنەكانی پەرلەمان بۆ ئاسەنگكردنی پرۆژەكانی مستەفا كازمی سەرۆك وەزیرانی عێراق.\n10 کانونی دووهەم 2021 5.03 pm\nخەڵك- بەشی هەواڵ ئەندامێكی پەڕلەمانی عیراق ڕایدەگەیەنێت، بەهۆی نەمانی متمانە لەنێوان كوتلەكان و نەبوونی متمانە…\n17 کانونی دووهەم 2021 2.25 pm\nخەڵك- بەشی هەواڵ پەڕلەمانتارێكی عیراق لە پشكی پارێزگای نەینەوا ئاشكرای دەكات، كە هەڵبژاردنی پێشوەختەی پەڕلەمان…


د. هاوڕێ مەنسووڕبەگ: چاكسازی تەنیا ڕێگای دەربازبوونە و بژارەی دیکە لەبەردەم سەرکردایەتیی سیاسیدا نەماوە\nلە چیای ئاراراتی كوردان ناوازەترین مەراسیمی هاوسەرگیری ئەنجامدرا\nئەمڕۆ چوار ناوچەی كوردستان و عێراق بەرزترین پلەی گەرمای جیهانیان تێدا تۆمار كرا\n”ھەر کەس و لایەنێک پرسی چاكسازی بباتە پێش، مێژوو سەروەرییەکی گەورەی بۆ تۆمار دەکات“\nهەڤپەیڤین: نوری بێخاڵی 03/06/2020 - 16:35 چاوپێكەوتن\nلە هەڤپەیڤینێکیدا لەگەڵ ئاژانسی (باسنیوز)، د. هاوڕێ عەزیز مەنسووڕبەگ، لێکۆڵەر و ئەکادیمی و شارەزای بواری نەوت و سەرچاوەکانی وزە، تیشک دەخاتە سەر پرسی چاکسازی و ڕەهەندە گرنگەکانی و ئاماژە بەوە دەکات، کە پرسی چاکسازی بووەتە خواست و داخوازییەکی فراوانی جەماوەری لە هەرێمی کوردستان و گەیشتووەتە قۆناغێک، کە ئیدی ئاوڕدانەوە لەدواوە و گەڕانەوە، کارێکی زۆر ئەستەمە.\nباس لەوەش دەکات، لە دۆخێکی وادا، کە چاکسازی بووەتە ویستێکی سەرتاسەری، جێبەجێنەکردنەکەی، بە پاساوی نەڕەنجاندنی دڵی فڵان کەس و فیسار لایەن، بۆ ئێستا و ئایندەی هەرێمی کوردستان زۆر لە ئەگەری جێبەجێکردنی مەترسیدارترە.\nد. هاوڕێ مەنسووڕبەگ جەختیش دەکاتەوە، کە بەبێ ئەنجامدانی چاکسازییەکی ڕاستەقینە، دوور نییە سیستەمی حوکمڕانی دووچاری شڵەژان ببێتەوە و پێی وایە، ھەر کەس و لایەنێک لە سەرخستنی پرۆسەی چاکسازیدا ببێتە خاوەن، ئەوا گرەوی مێژوو دەباتەوە و وەک فریادڕەسی قۆناغەکە، مێژوو سەروەرییەکی گەورەی بۆ تۆمار دەکات.\nئەم شارەزایەی بواری نەوت و سەرچاوەکانی وزە، ئاماژە بەوە دەکات، کە پێویستە سەرجەم خەڵکی هەرێمی کوردستان، بە شێوەیەکی دادپەروەرانە، ڕاستەوخۆ و ناڕاستەوخۆ، لە خێر و بێری سەر و ژێر زەویی وڵاتەکەیان سوودمەند بن.\nئەمەی خوارەوەش دەقی هەپەیڤینەکەیە:\n(باسنیوز) لە ئاستە زانستییەکەیدا، چاکسازی چۆن پێناسە دەکرێت؟ ئایا پرۆسەکە تەنیا ڕەهەندێکی دارایی هەیە، یان پرۆسەیەکی گشتگیر و فرەلایەنترە؟\nد. هاوڕێ مەنسووڕبەگ: ڕیفۆرم پرۆسەیەکی بەردەوامی ناو ژیانە، بنچینەی ڕیفۆرم و نوێبوونەوەش خۆگونجاندنی مرۆڤە لەگەڵ گۆڕانکارییەکانی دەوروبەری خۆی. تا پەروەردە مرۆڤی باشتر بەرھەم بێنێت و ژینگەی تاکەکان گۆڕانکارییان بەسەر بێت، مرۆڤ پێویستی بە ڕیفۆرم و نوێبوونەوە و خۆگونجانە.\n(باسنیوز) بۆ ئەزموونی حوکمڕانیی کوردی کامەیان لەپێشترە، چاکسازیی ئابووری، یان کارگێڕی؟\nد. هاوڕێ مەنسووڕبەگ: ھیچ کامیان ئەوی دیکە ناسڕێتەوە، ئەگەر ئابوورییەکی پتەو و تەندروستمان دەوێت، پێویستە سیستەمێکی کارگێڕیی کارا و ڕوون و کاریگەرمان ھەبێت.\n(باسنیوز) سروشت و فۆڕمی حوکمڕانی و سیستەمی سیاسی چ ڕۆڵێکیان لە چوارچێوەگرتن و سەرخستنی پرۆسەی چاکسازیدا هەیە؟\nد. هاوڕێ مەنسووڕبەگ: من سیستەمی حوکمڕانی ھەمیشە بە زنجیر بەراورد دەکەم. زنجیر چەندین ئەڵقەی جیاوز لە خۆی دەگرێت. ئەڵقەی دەوڵەتداری، ئابووری، سیاسی، دادپەروەریی کۆمەڵایەتی، حوکمی یاسا، مافی مرۆڤ، ژینگە... ھتد. بۆیە ھەر کام لەو ئەڵقانە لاواز بن، ئەوا سیستەمی حوکمڕانی دووچاری گرفت دەبێتەوە.\n(باسنیوز) ڕوانگەی ئێوە بۆ بەها و بایەخی پرسی چاکسازی، کە ئێستا بووەتە ڕۆژەڤی گەرم، بۆ ئێستا و ئاییندەی کوردستان چییە؟\nد. هاوڕێ مەنسووڕبەگ: ئەگەر پێشان چاکسازی وەک دروشم و جۆرە موزایەدەکردنێک لە لایەن حزبە سیاسییەکانەوە بەکار دەھات، ئێستا بووەتە تەنیا ڕێگای دەربازبوون و ئیدی بژارەی دیکە لەبەردەم سەرکردایەتیی سیاسیدا نەماوە. ئەگەر ئێستا چاکسازی نەکەین، ھەرێم ڕووبەڕووی ئایندەیەکی نادیار و مەترسیدار دەبێتەوە.\n(باسنیوز) ئایا لەوە زیاتر دواخستنی پرۆسەی چاكسازی چ ڕەنگدانەوەیەکی نەرێنیی بەسەر ژیانی سیاسی و ئابووری و تەنانەت دۆخی کۆمەڵایەتیی کۆمەڵگادا دەبێت؟\nد. هاوڕێ مەنسووڕبەگ: بەبێ ئەنجامدانی چاکسازیی ڕاستەقینە، ڕەنگە سیستەمی حوکمڕانیی ھەرێمی کوردستان دووچاری شڵەژان ببێتەوە. بەپێچەوانەوە، تاک بە تاکی زۆرینەی بێدەنگی خەڵکی کوردستان لە ئەنجامدانی چاکسازی سوودمەند دەبێت. ھەر بۆیەش خواستێکی فراوانی لەسەرە و ھەر کەس و لایەنێک ئەو پرسە بباتە پێش، ئەوا وەک فریادڕەسی ئەو قۆناغە، مێژوو سەروەرییەکی گەورەی بۆ تۆمار دەکات. ئەمەو سەرباری ئەوەش، پێگەی ھەرێم لە ناوچەکە پێویستی بە پتەوکردنە. ھەندێک ڕاپۆرت لەم دواییەدا بڵاو بوونەتەوە، بەگوێرەی ناوەڕۆکەکانیان بێت، جگە لە نەیارانی کورد و ئەزموونەکەی، ھاوپەیمانان و دۆستانی ھەرێمیش بە وردی چاودێریمان دەکەن. بۆیە دەبێ ئەوە بزانین، کە ھیچ شتێک ھێندەی گەندەڵی، دۆستانمان لە پرسی پشتیوانیکردنی ئەم ئەزموونەی ھەرێمی کوردستان سارد ناکاتەوە.\n(باسنیوز) لە ١٩٩٢ەوە تا ئێستا، سەرکردەی حزبەکان هەموویان و دەسەڵاتدارانیش باس لە بوونی گەندەڵی دەکەن و دانیان بە دۆخەکەدا ناوە و دەنێن، ئێستا کە حکوومەت بڕیاری چاکسازیی داوە، کەچی خەریکە بە بیانووی سیاسی و تەنانەت حزبییش، هەوڵی بەرگرتن بەم بڕیارە دەدرێت، خوێندنەوەی ئێوە بۆ ئەم پارادۆکسە سیاسییە چییە؟\nد. هاوڕێ مەنسووڕبەگ: خەڵکی کوردستان تووشی شۆک بووە، کە ئەوانەی ساڵانێکە دروشمی چاکسازییان کردبووە ئەجێندا و پلاتفۆرمی ھەڵبژاردنەکان، کەچی ئێستا چاکسازی وەک پیلانگێڕی سەیر دەکەن. بۆیە لەو بڕوایەدام لە ھەڵبژاردنەکانی ئایندەدا، خەڵکی کوردستان سزای ئەو کەسانە دەدەن، کە ئێستا لە بەرەی دژە چاکسازیدان.\n(باسنیوز) ئاخۆ هیچ لۆژیکێک ئەمە قبووڵ دەکات، ناکۆکیی سیاسی و ململانێی حزبیی بکرێتە پاساوی لەپەلوپۆخستنی پرۆسەیەکی وا چارەنووسساز؟\nد. هاوڕێ مەنسووڕبەگ: بە بڕوای من پرسی چاکسازی ھێندە بووەتە خواستێکی فراوانی جەماوەری، تازە ئەستەمە جێبەجێ نەکرێت. بۆیە جێبەجێنەکردنی پرۆسەکە، بە پاساوی نەڕەنجاندنی دڵی فڵان کەس و فیسار لایەن، زۆر مەترسیدارترە لە جێبەجێکردنی.\n(باسنیوز) بە ڕای ئێوە کێن ئەوانەی لە چاکسازی دەترسێن؟ سەرچاوەی ترسەکەیان چییە؟\nد. هاوڕێ مەنسووڕبەگ: ئەوانەی لەشکرێک لە مووچەخۆری بندیواریان لە خۆیان کۆ کردووەتەوە و دەنگدەر بە زەبری بەرژەوەندیی ماددی دەکڕن، زۆر لە چاکسازی دەترسن. ئەگەر مووچەخۆرە بندیوارەکانیان نەمێنێت، ئەوا مەترسیی ھەیە دەنگدەرەکانیان لێیان بڕەوێنەوە و دووچاری شکستی سیاسی ببنەوە. بەداخەوە لە ڕۆژھەڵاتی ناوەڕاست مۆدێلێک باوە، ئەدای سیاسەت لەژێر سفریش بێت، بە دروستکردنی بەرژەوەندیی ماددی بۆ خەڵک، دەتوانی لە ھەڵبژاردنەکاندا تا ڕاددەیەکی بەرچاو براوە بیت.\n(باسنیوز) ڕەنگە هێشتا خەڵک و لایەنگەلێک هەبن پێیان وابێت، چاکسازی زیاتر دروشمێکی حزبی و بانگەشەیەکە بۆ هەڵبژاردنی داهاتوو. بەڕاست بۆ حزبێک، کە بەشدارە لە حوکمڕانی، دامەزراندنی پەنجا سەت هەزار کەسێک بۆ بردنەوەی هەڵبژاردنەکان گرنگترە، یان چاکسازییەک کە ئامانجی بەرگرتن بە خوێنڕژانی گەندەڵی و هێنانەکایەی ئاستێکی باشترە لە دادپەروەری؟\nد. هاوڕێ مەنسووڕبەگ: بە بڕوای من، سەرباری ھەر مەترسییەک، بەڵام حکوومەتی ھەرێم و بەشێکی زۆر لە لایەنەکان، بڕیاریان داوە بچنە بەرەی گەل و چاکسازی بکەن. واتە پرۆسەکە چووەتە قۆناغێک، کە تازە ئاوڕدانەوە بۆ دواوە ئەستەمە. پرسیارەکە ئەوەیە: کێ بوێریی ئەوەی هەیە لەپێناو ڕازیکردنی دڵی چەند کەس و لایەنێک، جەماوەرێکی فراوان نائومێد بکات؟\n(باسنیوز) بەردەوامیی ناکۆکیی سیاسی و ململانێی حزبی، تا چەندە کاریگەریی لەسەر پەکخستنی هەنگاوەکانی پرۆسەکە دەبێت؟ چی بکرێت بۆ ئەوەی کۆتایی بەم دۆخی ناکۆکییە بهێندرێت؟\nد. هاوڕێ مەنسووڕبەگ: پێویستە ئەوە ڕوون بێت، کە چاکسازی پرۆسەیە و سەرباری ئەستەنگەکانیش، ھەر بەردەوام دەبێت. ئەوانەی ئاستەنگیش دروست دەکەن، زوو دەستیان ئاشکرا دەبێت و پێویستە وەڵامیان بۆ خەڵکی کوردستان هەبێت. پێویستە ڕۆڵی پەرلەمان کارا بکرێت، پەرلەمان یاسای دەرچواندووە، پێویستە ڕۆڵیش بگێڕێت لە چاودێریکردن و جێبەجێکردنی یاساکە.\n(باسنیوز) بوێریی دەستپێشخەرییکردنی سیاسی بۆ کۆتاییهێنان بەم ململانێیانە تا چەند گرنگە؟ ئایا دەستپێشخەریی سیاسی لەپێناو خزمەتی گشتی، دەچێتە خانەی سازشکردن؟\nد. هاوڕێ مەنسووڕبەگ: سازشکردن لەپێناو بەرژەوەندیی باڵای گەل، بەدەستھێنانی شکۆیە، نەک لەدەستدانی، بەڵام پێویستە ڕوون بێت، چاکسازی و دەستکەوتەکانی موڵکی خەڵکی کوردستانن. بۆیە سازشکردن لە سەریان، نائومێدکردنی خەڵک و بەلاڕێدانی ھەرێمی کوردستانی لێ دەکەوێتەوە.\n(باسنیوز) دەگوترێت ساتەوەختی قەیرانەکان (بەتایبەتی قەیرانی ئابووری و دارایی) باشترین دەرفەتن بۆ بەخۆداچوونەوە. ئێستا، کە کوردستان بەو قەیرانەدا ڕەت دەبێت، چاکسازی باشترین میکانیزم و چارەسەری نییە، بۆ بەخۆداچوونەوە و دووبارە کەوتنەوە سەر پێ؟\nد. هاوڕێ مەنسووڕبەگ: خۆزگە دەخوازم ئێمە تەنیا حکوومەت و پەرلەمانی کاردانەوە نەبین، کە تەنیا کاتی نەھامەتی دەستپێشخەریمان ھەبێت بۆ بەخۆداچوونەوە، بەڵام ڕاستییەکی حاشاھەڵنەگرە، قەیرانەکان یەکەم شت کە دەیکەن، دەرخستنی کەموکورتییەکانە و ڕاماڵینی پەردەیە لەسەر بێسەروبەریی سیستەمی دارایی و لەرزۆکیی ئابووریی وڵاتان. بێ گومان، وڵاتانی دوور لە نەریتی دامەزراوەیی و ئابووریی ناجێگیر، خێراتر دەکەونە بەر زەبری تێکدەرانەی قەیرانەکان. بۆیە ئەگەر زوو فریا نەکەوین، ھەستانەوەمان سەختتر و دژوارتر دەبێت. ئەگەر سەیری مێژووی ھەندێک لە وڵاتان بکەین، بۆ نموونە، سەنگافوورە و مالیزیا، ھەردووکیان لەناو ھەناوی قەیراندا لەدایک بوون. کەواتە بەڕاستی ئەو قەیرانەی ئێستا بۆ ھەرێمی کوردستان، دەرفەتێکی زێڕینە بۆ بەخۆداچوونەوە و ھەستانەوە. خۆ پێویست ناکات زۆر بیرتیژ بین، تا وانە و پەند لە ئەزموونی وڵاتانی دیکە وەرگرین. چ ماڵوێرانییەکە، ڤەنزوێلای زەبەلاح لە یەدەگی نەوت، داوا لە ئێران بکات لەوپەڕی گۆی زەوییەوە وزەی بۆ بنێرێت! سەیر کە، دەیان نموونەی ناخھەژێنی دیکەش هەن. بە سەدان لادێ و گوندی ھەرێمی کوردستان سەتڵی ماستی ئێرانی و تورکی لەناو تەنەکەی زبڵەکانیان فڕێ دراون.\n(باسنیوز) بە بۆچوونی ئێوە، لەتەک چاکسازیی بواری دارایی و مووچە، چ سێکتەر و بوارێکی دیکەی زۆر گرنگ هەیە، کە بە قازانجی بووژانەوە و گەشەسەندنی ژێرخانی ئابووریی کوردستان تەواو دەبێت و پێویستە دەستی چاکسازیی بۆ ببردرێت؟\nد. هاوڕێ مەنسووڕبەگ: داھاتی ناوخۆ، شەفافکردنی داھاتی دەروازەکان، نەھێشتنی قۆرخکاری لە لایەن ھەندێک کۆمپانیا، پێویستیان بە گۆڕانکاری ھەیە و گرنگە ئەو پرسیارانەی لێرە و لەوێ دەورووژێندرێن، وەڵام بدرێنەوە و نەھێڵین ناحەزانی ئەو ئەزموونە، ھیچ پرسێکی (گومان لە داھات) بۆ بەرژەوەندیی دوژمنکارانەیان بقۆزنەوە. ئەگەر باسی پیشەسازی بکەین، شتێکی ئاشکرایە، کە پرسی نەوت لە کوردستاندا پێویستی بە چاکسازیی بنەڕەتی ھەیە. بۆ ئەوەیش بەڕە لەبن پێی نەیاران دەربێنین، دەبێت مامەڵەیەکی ڕوون و ئاشکرا لەگەڵ نەوتدا بکەین. ئیدارەکردنی پڕۆفێشنالی و ھێنانەکایەی دامەزراوەکان (کۆمپانیای نەوتی نیشتمانی بە نموونە) و شەفافکردنی سەرجەم پرۆسەکانی ئەو سێکتەرە، پێویستە لە پێشینەی کارەکانی ئەم کابینەیەدا بێت. پێویستە بەردەوام بین لە وەرگرتنی یارمەتیی دامەزراوە نێودەوڵەتییەکان لەپێناو بەستانداردکردنی پیشەسازیی نەوت و گاز و ڕەواندەوەی نیگەرانییەکان.\nلە کۆی پێنج ملیۆن دانیشتووانی وڵاتەکە، ژمارەی ئەو کارمەندانەی لە بواری پیشەسازیی نەوت و گاز لە نەرویج کار دەکەن، نزیکەی (250.000 کەس) دەبێت. کەواتە بەدڵنیاییەوە هیچ خێزانێکی نەرویجی نییە، کە ڕاستەوخۆ، یان ناڕاستەوخۆ، سوودمەندێکی پلە یەکی لەو بوارە پڕ خێر و بێرەدا نەبێت.\n(باسنیوز) داڕشتنەوەی پەیکەری میلاکاتی دەستە و وەزارەتەکان و بەڕێوەبەرایەتییە گرێدراوەکان بە وەزارەتەکان، ڕێکخستنەوەی خەرجیی تەشریفاتی و جوانکاریی دامودەزگاکان، چ کاریگەرییەکی لە سەرخستنی پرۆسەی چاکسازیدا هەیە؟\nد. هاوڕێ مەنسووڕبەگ: خەڵکی کوردستان زۆر لەوە نیگەرانن، کە لە سەرجەم دامودەزگاکاندا و لەژێر ناوی جیاواز جیاوازی لاوەکی، کە ھیچ پەیوەست نین بە جەوھەری کارکردن، سامانێکی زۆر بەھەدەر دەدرێت. دەبێت ئەو کولتوورە بخوڵقێنین، کە پێویستە بەوپەڕی ویژدان و بەرپرسیارییەوە، مامەڵە لەگەڵ پارە و سامانی گشتیدا بکەین.\n(باسنیوز) بوونی پلانی کورت، مامناوەندی و درێژخایەن، چ ڕۆڵێکیان لە سەرخستنی کارەکانی حوکمڕانی و ڕووبەڕووبوونەوەی ئەگەری قەیران و تەنگژە ئاییندەییەکان (سروشتی، سیاسی، ئابووری و....)اد هەیە؟\nد. هاوڕێ مەنسووڕبەگ: چاکسازی پێویستی بە پلانی وردە، پلانیش پەیوەستە بە کات. دەتواندرێ ھەندێک لە چاکسازییەکان بەخێرایی ئەنجام بدرێن. بۆ نموونە، پاکسازی لە مووچەی ناشایستە لەژێر ھەر ناوونیشانێک، توندوتۆڵکردن و شەفافکردنی داھاتی ناوخۆ.. ھتد. ھەندێک ئەرکیش ھەن، پلانی درێژخایەنیان دەوێ، دروستکردنی کولتووری دەوێ، ئەمەو لەگەڵ بوونی دامەزراوە و کەسانی شیاو لە شوێنی شیاودا.\n(باسنیوز) ئەگەر ئەمڕۆ چاکسازی نەکرێت، ئەی کەی بکرێت و کێ و چۆن بیکات؟\nد. هاوڕێ مەنسووڕبەگ: ئەمجارە چاکسازی نەکرێت، خەڵکی کوردستان تەواو نائومێد دەبن. دەبێت ئێستا بەردی بناغە و نەخشەڕێگای چاکسازی دابڕێژین و ھەنگاو بە ھەنگاو بچینە پێش. من بە دووریشی نازانم، ھەرچۆن لە دووبارە ڕێکخستنەوە و چاکسازییەکانی وەزارەتی پێشمەرگەدا، ھاوپەیمانان ڕۆڵ دەگێڕن، لە ئایندەشدا ئەمەریکا و ھاوپەیمانان لەو پرۆسەیەدا بەشدار ببن، ئەوکات سەختە ھیچ لایەنێک خۆی لە بەرپرسیارێتیی ئەنجامدانی چاکسازیی بدزێتەوە.


له دۆزخوورماتوو چی ڕوویدا/پێشمه‌رگه‌ی هه‌رێمی کوردستان له ئاماده‌باشی دایه - Mehr News Agency\n17 sermawezê 2015 - 10:20\nNews Code 558\nبه ڕاپۆرتی هه‌واڵنێری مێهر، رۆژی هه‌ینی هاوکات له‌گه‌ڵ ئازاد کردنی شه‌نگال به ده‌ستی هێزه کوردییه‌کان،هه‌واڵی تێکهه‌ڵچوونی حه‌شدی شه‌عبی بۆ هێزی پێشمه‌رگه له بازگه‌یه‌کی دۆزخۆرماتوو بڵاوبووه‌یه‌وه که بووه جێگه‌ی نیگه‌رانی سه‌رجه‌م لایه‌نه سیاسییه‌کانی عێراق و جیهان.\nبه پێی لێدوانه‌کانی وته‌بێژی وه‌زاره‌تی پێشمه‌رگه که له ماڵپه‌ڕه کوردییه‌کاندا بڵاوبووه‌ته‌وه، هێزێکی حه‌شدی شه‌عبی به بازگه‌یه‌کی هێزی پێشمه‌رگه‌دا تێده‌په‌ڕن و بێ ئه‌وه‌ی گوێ بده‌نه فه‌رمانه‌کانی هێزی پێشـه‌رگه، درێژه به هاتنی خۆیان ده‌ده‌ن و ئه‌مه‌ش بووه‌ته هۆی ئه‌وه‌ی که ئه‌م هێزه له لایه‌ن هێزه‌کانی بازگه‌که‌وه بدرێنه به‌ر رێژه‌ی فیشه‌ک و شه‌ڕه‌که قوول‌تر ببێته‌وه و له کۆتاییدا 3 هێزی حه‌شدی شه‌عبی و دوو پێشمه‌رگه‌ی هه‌رێمی کوردستان گیانیان له ده‌ست دا.\nدوا به‌دوای ئه‌م هه‌واڵه، هه‌ر یه‌که له سه‌رۆکایه‌تی هه‌رێمی کوردستان و سه‌رۆک وه‌زیرانی عێراق نیگه‌رانی خۆیان له‌م رووداوه راگه‌یاند و داوای ده‌ست به‌جێ کۆتایی هاتنی ئاڵۆزییه‌کانیان له دۆزخۆرماتوو کرد.\nلای خۆیه‌وه حه‌یده‌ر عه‌بادی هه‌ر هه‌مان رۆژ له لاپه‌ڕه‌ی تایبه‌تی خۆی له تۆڕه کۆمه‌ڵایه‌تییه‌کان رایگه‌یاند که ده‌بێت ده‌ست به جێ ئه‌م فیتنه‌یه رابگیرێت و هه‌ر که‌س به هه‌ر ناوێکه‌وه ده‌ستدرێژی بکاته سه‌ر ماڵ و حاڵی خه‌ڵکی ده‌بێت سزا بدرێت.\nبه‌ڵام ئه‌م هۆشدارانه نه‌بوونه هۆی ئه‌وه‌ی ئاڵۆزیییه‌کان بوه‌ستن و به پێی پاگه‌نده‌ی مێدیا کوردییه‌کان "حه‌شدی شه‌عبی ناوه ناوه ماڵ و دووکانی کورده‌کانی له‌م شاره‌دا ئاگر تێبه‌رده‌دا و ده‌بووه جێگه‌ی مه‌ترسی زیاتری کورده‌کانی ئه‌م شاره. "\nهه‌ر به‌م هۆیه‌وه شه‌ڕ و پێکدانه‌کان درێژه‌ی هه‌بوو، ته‌نانه‌ت دوێنێ شه‌و، مه‌حموود سه‌نگاوی یه‌کێک له فه‌رمانده‌کانی پێشمه‌رگه‌ی هه‌رێم رایگه‌یاند که پێشمه‌رگه بۆ هه‌رجۆره ئه‌گه‌رێکی نه‌خوازراو که‌وتووه‌ته ئاماده باشیه‌وه.\nکار گه‌یشته ئه‌و جێگه‌ی که موقته‌دا سه‌ده‌ر به فه‌ڕمی داوای دانوستانی له‌گه‌ڵ سه‌رۆکایه‌تی هه‌ریم کرد و له په‌یامێکدا داوای کرد که هێزه چه‌کداره‌کانی نێو دۆزخۆرماتوو دان بۆ خۆیاندا بگرن.\nله ده‌رنجامی داخوازییه جۆراجۆره‌کان، هه‌ر دوو فه‌رمانده‌یی هێزی پێشمه‌رگه و حه‌شدی شه‌عبی له دۆزخۆرماتوو کۆبوونه‌وه‌یان کردووه و "حه‌سه‌ن بارام" جێگری لێپرسراوی بازگه‌ی حه‌مرین له‌مباره‌وه وتی: ئێمه وه‌ك هێزی پێشمه‌رگه له‌گه‌ڵ حه‌شدی شه‌عبی رێككه‌وتووین و پابه‌ندیش ده‌بین به رێككه‌وتنه‌كه‌مانه‌وه له‌به‌ر به‌رژه‌وه‌ندی گشتی.\nئه‌م فه‌رمانده‌یه له درێژه‌ی قسه‌کردن بۆ پی یو که‌ی وتی: تاکوو ئێسته گرژییه‌كان له نێوان پێشمه‌رگه و حه‌شدی شه‌عبی راوه‌ستاوه و سووتاندنی شوێنه گشتیه‌كان له ناوچه كورد و توركمان نشینه‌كان راگیراون و ژماره‌یه‌كی زۆر له‌و دیلانه‌ی له ماوه‌ی ئه‌م پێكدادانه‌دا ده‌ستگیر كرابوون له لایه‌ن هه‌ر دوو لاوه ئاڵ‌وگۆڕیان پێكراوه و ته‌نها ژماره‌یه‌كی كه‌م ماون.\nسه‌ره‌ڕای هه‌موو ئه‌م لێدوانانه، ئه‌مڕۆ هه‌واڵێکی دیکه بڵاوکرایه‌وه که منداڵێکی کورد به قه‌ناس کوژراوه و میدیا کوردییه‌کان نووسیویانه که پێده‌چێت قه‌ناس به‌ده‌ستی حه‌شدی شه‌عبی تورکمانه‌کان بێت.\nهه‌موو چاوودێڕانی سیاسی و به‌رپرسانی کورد و عێراقی له‌م رووداوانه نیگه‌رانن.


لە یادی کارەساتە گەورەکاندا بێدەنگ بن |\nHome گشتی فەرهەنگ لە یادی کارەساتە گەورەکاندا بێدەنگ بن\non: نیسان 20, 2019 In: فەرهەنگNo Comments\nبە درێژایی سیویەک ساڵی ڕابردوو، سەدان و بگرە هەزاران نووسین، جا وتار، یاداشت، خیتاب و نووسینی سیاسی دەربارەی پڕۆسەی ئەنفال و جینۆسایدکردنی کورد نووسراون و بەردەوامیشە. هەر ئەمساڵ کە ئەم ڕۆژانە لە یادی ئەنفالداین و بیهێنە بەرچاوی خۆت، چ لێشاوێک وشە و کاغەز، چ پانتاییەکی تۆڕەکۆمەڵایەتییەکان بە پرسی یادکردنەوەی ئەنفال پڕ کراونەتەوە، بەڵام لە دوای چەند ڕۆژێکی تر کام لەو نووسین و وتار و پەخشانە سیاسییە بێناوەڕۆکانە دەمێننەوە؟ وەڵامەکەی قوورس نییە، بیر بکەرەوە لە سیویەک ساڵی ڕابردوودا کام وتاری سیاسی، کام نووسینی ناو ڕۆژنامە و گۆڤارەکان لە خەیاڵتدا ماوەتەوە و دەتوانیت ڕەنگدانەوەی ئەو کارەساتە گەورەی لێوە ببینی؟\nبۆچی شێرکۆ بێکەس ماوەتەوە؟ بۆچی هەر کات ״گۆڕستانی چراکان״ دەخوێنینەوە ئازاری ڕاستەقینەی ئینسانییەت دەچێژین، چونکە شێرکۆ توانی ئازاری ئینسانییەت بخاتە ناو تێکستێکی ئەدەبییەوە کە بە شێوەیەکی باڵای هونەری بەرجەستەی بکات. هونەری باڵا لەگەڵ ڕۆحی ئینسانەکادا کارلێک دەکات و دەتوانێت بە ئاسانی بیانهەژێنێت، ڕووداو و کارەساتەکان بە زیندوویی بهێڵێتەوە و هەمیشە ئەو ڕووداو و کارەساتانە وەک تۆمارێکی مێژوویی لەناو تێکستێکی ئەدەبی و هونەریی باڵادا بهێڵێتەوە.\nبێشک شایەنی پرسیارە، پێش گۆڕستانی چراکان و دوای ئەویش، چەند هەزار لاپەڕە دەربارەی ئەنفال نووسران و دەنووسرێن، کامیان مانەوە و بۆ مێژوو و نەوەکانی داهاتوو جێگەی بایەخ و بیرخستنەوەن؟\nهەتا ئەنفال و ״یادکردنەوە!״کەی لەم دۆخە سەفسەتەیە دەرنەچێت ناتوانین بە ڕاستی بیر لە یادی ئەنفال بکەینەوە و ناشتوانین بیکەین بە ڕووداوێکی زیندووی ناخهەژێن کە تیایدا نمایشی ئەوە بکەین ئینسان تیایدا بووە بە قوربانی. ئێمە هاتا ئێستا کارەساتەکەمان تەنانەت لە ناخی خۆشماندا بە کارەساتی ئینسانی لە قەڵەم نەداوە، هەمیشە دۆخێکی لاوانەوەی داماوی گریاناویمان داوەتە یادەکە و هیچی تر، بەڵام ئەمڕۆ کە باسی کارەساتی جووەکان دەکرێت، کە باسی ئەرمەنییەکان دەکرێت هەموان لە هەر شوێنێک بن ئینسانییەتیان ئازاریان دەدات، دەبێت یادکردنەوەی ئەنفال ببرێتە ئاستی کارەساتە ئینسانییەکان ئەوکاتە دەتوانین یادی بکەینەوە.\nئەوە بە چی دەکرێت؟ بە نموونەی شێرکۆ بێکەسەکان دەکرێت، بەوەی لە تێکستە ئەدەبییە باڵاکاندا جێگەیان بکەنەوە و وەربگێڕدرێن و کارەساتی شوومی ئەنفال لە ویژدان و ئینسانییەتی هەموو بەشەرییەت بدات. تازە، دوای سیویەک ساڵ دەتانەوێت بە نووسینی وتارێک و ڕەخنەگرتن لە یەکێتیی و پارتی و حکومەتی عێراقی واز لە ئەنفال بێنن کە نەکراوەتە جینۆساید و قەرەبوو نەکراونەتەوە؟ مایەی بەزەییە ئەو بیرکردنەوەیە.\nئێمە نموونەی تریشمان زۆرە، ئەو هەموو وتارەی دەربارەی شەڕی ناوخۆ نووسران و دەنووسرێن، جگە لە دواهەمین هەناری دونیای بەختیار عەلی، کوان نووسینەکانی تر؟ سەبارەت بە کارەساتی هەڵەبجە، جگە لە دەنگە ناخهەژێنەکەی عەدنان و لاوکی هەڵەبجەی ڕەفیق سابیر، کوان نووسینە بێڕۆح و بێناوەڕۆکەکانی دیکە؟ سەبارەت بە ڕۆژئاوای کوردستان، جگە لە نیزامەتین ئاریج و جان دۆست، کوان پەخشانە سیاسییەکان؟\nبێشک خەڵکی تر و کەسانی تریش هەن، بەڵام ئەم ناوانە وەک ڕوونکردنەوەی مەبەستەکە بە کار هاتوون.\nلە یادی کارەساتە گەورەکاندا با هەموان لە شوێنی خۆمان بێدەنگ بین، با هونەر، با ئەدەبیات، با ئینسانییەت بدوێت و دەنگ هەڵبڕن … ئێوە لەسەر هەموو شتێک قسە بکەن، تەنها ئەوەی کە ناتوانن و پێی ناوێرن، ئەوەی کە هەستێکی ئینسانی و هونەریی قووڵی دەوێت بۆ دەربڕین ئێوە لێی بێدەنگ بن.\nکورد 40 پۆستی باڵا لە بەغدا لە دەست دەدات\n5 سیناریۆ بۆ داهاتووی سانچێز\nناحیه‌یه‌ك هه‌ر سێ گه‌ڕه‌كێکى مزگه‌وتێكى به‌ر ده‌كه‌وێت


هەنار” میوەیەکی پیرۆزی کوردی لە زاگرۆس و مێسۆپۆتامیاوە بۆ باوەشی گەرمی یارسان (کاکەیی) ەکان. – History Of Kurd\nHome / بەشی مێژووی كورد / هەنار” میوەیەکی پیرۆزی کوردی لە زاگرۆس و مێسۆپۆتامیاوە بۆ باوەشی گەرمی یارسان (کاکەیی) ەکان.\nزريان احمد 2017-06-21\tبەشی مێژووی كورد, مێژووی كۆنی كورد لێدوان نووسین ناچالاککراوە لە هەنار” میوەیەکی پیرۆزی کوردی لە زاگرۆس و مێسۆپۆتامیاوە بۆ باوەشی گەرمی یارسان (کاکەیی) ەکان. 1,995 Views\n“هەنار” میوەیەکی پیرۆزی کوردی لە زاگرۆس و مێسۆپۆتامیاوە بۆ باوەشی گەرمی یارسان (کاکەیی) ەکان.\nسۆران حمە ڕەش\nبەداخەوە لە ناو کورد دا بە گشتی ئەو مانایەی بزر کردووە بەڵام لە باوەشی گەرمی یارسانیدا مانا دێرینەکەی خۆی لە دەست نەداوە (بڕوانە وێنەکەی دەستی ڕاست). هەنار شکاندن لە ڕێوڕەسمی ئاینیدا ڕۆڵێکی گرنگی هەیە و یارسانەکان لە جەمدا زۆر جار هەنار دەشکێنن و لە هەندێک لە چیرۆکە ئاینیەکاندا باس دەکرێت و ڕڵە دێرینەکەی بەرچاوە دەکەوێت. گرنگترینیان چیرۆکی لەدایکبوونی بابە/باوە یادگارە. چیرۆکەکە دەڵێت سوڵتان سەهاک داردەسەکەی دەستی شائیبرایمی داوە بە پیر ئیسماعیلی کۆڵانی هەتاوەکو بینێژێ و پیر ئیسماعیلیش دارەکە دەنێژێ. پاشان دارەکە دەڕوێت و بەرە بەرە گەورە دەبێت و پاش چەند ساڵێک هەنار دەگرێت. بەری هەنارەکە دەچنرێت و جەمێک پێک دەهێنرێت و هەنارەکە بە ناو خەڵەکەکدا دابەش دەکرێت. لە پاش کۆتایی جەمەکە دادە سارای کچی پیر میکاییل کە وازی لە دنیا هێنابوو و لە خانەقاکەدا گسکی دەدا، دەنکە هەنارێک دەبینێت کە کەوتبووە سەر ڕایەخی خانەقاکە. دادە سارا دەنکە هەنارەکە هەڵ دەگرێت و دەیخوات و لە پاش ماوەیەک دووگیان دەبێت. پاشان کوڕێکی دەبێت کە ناو دەنرێت باوە یادگار. لەبەر ئەوەی کە هەندێک خەڵک دڵیان لە دادە سارا پیس بووە کە بێ مێرد سکی پڕ بووە، بۆیە سوڵتان سەهاک فەرمان بە داود دەکات کە باوە یادگار بخاتە ناو تەنورێکەوە بۆ ماوەی سێ ڕۆژ. دوای سێ ڕۆژ کە تەنورەکە دەکرێتەوە، باوە یادگار بە ساغی لە تەنورەکە دێتە درێ.\nمن پێم وایە، ڕەشەبای ئاین و فەرهەنگە نوێکان کە هاتوون بۆ کوردستان، لەگەڵ خۆیاندا بەشێکی زۆری لایەنە جیاوازەکانی فەرهەنگی کوردیان بردووە، ئەوە پەناگە ئاینیە کوردیەکانی وەک ئاینی ئێزدی و یارسانین کە بوونەتە شوێنی پاراستنی ئەو فەرهەنگە دێرین و دەوڵەمەندەکەمان. بەو جۆرە ئاینە کوردیەکان وەک مۆزەخانەیەکی زیندوو فەرهەنگی هەزاران ساڵەی باوباپیرانمان بۆ دەپارێزن و ئاشنابوون بەوان هەنگاوێکە بۆ خۆبەستنەوە بە پیرە داری فەرهەنگی کوردی و تێگەیشتن لە خۆمان.\nPrevious پیرەمێرد لە نێوان بەرداشی دژەکاندا \nNext کۆمه‌ڵ کوژییه‌که ی ده رسیم


لە وتاری پێشوومدا کە چەند ڕۆژ لەمەوپێش بڵاو کرایەوە چەند پرسێکی پێوەندیدار بە هەڵبژاردنی سەرۆککۆماری لە کۆماری ئیسلامی ئێران وئامانج لە بەڕێوەبردنی هەڵبژاردنم لە ناوچەکە هێنایە بەرباس. هاوکات کۆمەڵێک تەوەری دیکەشم باس کرد کە ڕاستەوخۆ یان ناڕاستەوخۆ کاریگەری\nئەرێنی و نەرێنی لە سەر شانۆکەی ڕژیم دادەنا.\n- هاشمی ڕەفسەنجانی وەک کۆڵەکەیەکی بەهێز و "تیئۆری" داڕێژەری کۆماری ئیسلامی دەوری گرینگی لە سەرخستنی سیستمی ولایەتی فەقی و ئارەستە کردنی دەسەڵاتی مەلاکان گێڕاوە.\n- هاوکات وەک پیلان داڕێژەری تیرۆری سەرکردەکانی کورد و ئۆپوزیسیۆنی ئێرانی ڕۆڵی بەڕچاوی بینیوە و لە سەرکوتی بێبەزەییانەی خەڵک لە ڕۆژهەڵاتی کوردستان و ئێران بۆ کۆمەڵانی خەڵک ڕوخسارێکی ناسراوە.\n- کۆماری ئیسلامی ئێران سیستمێکی کۆن و دواکەوتووانەیە کە بناغەکانی لە گەڵ مافەکانی مرۆڤ و ویستەکانی ناو کۆمەڵگا لە کێشە دایە.\n- هاوکات بەدەر لەوە کە ئاڵوگۆڕەکانی کۆمەڵگا و جیهان و ناوچەکە لە قازانج و بەرژەوەندی کۆماری ئیسلامی بەرپێش نەچووە، بگرە بیری ئازادیخوازی و مافەکانی مرۆڤ ڕیشکی لە ناو کۆمەڵگای ئێران و ڕۆژهەڵاتی کوردستان داکوتاوە.\n- کاریگەرییەکانی بەهاری عەرەبی و وڵاتانی دەورووبەر لە سەر کۆمەڵگای ئێران و ڕۆژهەڵاتی کوردستان بۆ کۆماری ئیسلامی کێشە خوڵقێن بووە.\n- هەژمونی کۆمەڵگا ڕۆژئاواییەکان لە سەر نەتەوەکانی ڕۆژهەڵاتی نێوەڕاست و وڵاتانی جیهانی سێوەم پتر خۆی دەرخستووە، هەرچەند وەک واتا ڕەئالیستییەکەی هزر وئەندیشەی دیموکراسی و پلۆرالیسم بە کولتور و وەک دامەزراوە لە ناوچەکە جێگیر نەبووە، بەڵام سرنجی ئەم کۆمەڵگانەی بۆ لای خۆی ڕاکێشاوە و کاریگەری لە سەر داناون، ئەو بزوتنەوە دیموکراسیخوازییانەی کە ئەمڕۆ لە ناوچەکە چالاکن لە ژێر هەژمون و کاریگەری هزر و ئەندیشەی ڕۆژئاوا پێکهاتوون. تاکە هیوای هەنوکەیی ئەو ڕێکخراوانەش پشتیوانی کردنی کۆمەڵگای نێونەتەوەیی و ڕۆژئاوایە لێیان.\n- کۆماری ئیسلامی ئێران بە مەبەستی دوور کردنەوەی ئاژاوە لە خۆی، لە سێ دەیەی ڕابردوو کۆمەڵێک تاقیم و گرووپی چەکداری لە ناوچەکە و وڵاتانی دەورووبەر دروست کردبوو، هەنوکە ئەو گرووپ و تاقیمانە لە گەڵ ڕۆخان و لەناوچوون ڕوبەڕوو بونە. لە لایەکی دیکەوە دۆخی ئابووری کۆمار ئیسلامی ئەو دەرفەتە بەو گرووپانە نادات کە بە پشتیوانی ئابوری ئەو دووبارە خۆیان ڕێکخەنەوە. چونکە کۆماری ئیسلامی کێشەی لەوە مەزنتری بۆ پێشهاتووە.\n- پلانەکانی ئێران بۆ تێکدانی ئاشتی و ئاڵۆز کردنی ناوچەکە تێکچووە و هەنوکە هەموو ئاڵوگۆڕەکان لە ناوچەکە لە دژی خۆدی کۆماری ئیسلامی بەرەوپێش دەچێت.\n- کۆمەڵگای نێودەوڵەتیش متمانەی بە کۆماری ئیسلامی نەماوە و لەسەر ئەو بڕوایەیە کە ئاڵوگۆڕ و ڕێفۆرم لە ناو بنەما و بناغەی وەلایەتی فەقی دژوارە و دەبێت لە ژێر کاریگەری گوشارە ئابوری و سیاسییەکان ئەم ڕژیمە لاواز بکەن تاکوو دەست لە سیاسەتەکانی لە دژی بەرژەوەندی ڕۆژئاوا بکێشێتەوە و بەرنامە ناوەکییەکەیشی بوەستێنێت.\n- تاکوو ئیستاش ڕژیمی کۆماری ئیسلامی ئەو شانسەی ماوە کە ڕۆژئاوا بەو ئەنجامە نەگەیشتووە کە تاکە ڕێگا بۆ دەربازبون لە ڕۆژیمی ئێران ڕێگا چارەی سەربازی بێت، هەر چەند ئەو ڕێگاشە وەک پێشنیار لە بەر دەستیان دایە.\n- لە هەموو ئەو پرس و بابەتە ئاماژەپێکراوانە گرینگتر دۆخی شێواویی کۆماری ئیسلامی و کۆڵەکەکانی ناو سیستمەکەیەتی.\n- سیستمی وەلایەتی فەقی لە سەر بنەمای هزر و ئەندیشەی کۆمەڵە کەسێکی دیاری کراو دامەزراوە، پێکهێنەرانی ئەو سیستمە دواکەوتووانەیە هەمیشە لە گەڵ یەک ڕاوبۆچونی جیاوازیان هەبووە و هەیە، جیاوازی ڕوانگەی ئەو کەسانەش لە سەرەتایی سەرکوتە خوێناوییەکانی دەیەی شەستی هەتاوی خۆی نواند.\n- بەڵام هەموی ئەو کەسانە لە ژیر هەژمونی خومەینیدا بون، لە پاش مردنی خومەینی ئەو ڕوانگە جیاوازانە کە لە پێوەندی بە شێوەی ئیدارە کردنی کۆماری ئیسلامی پێشهاتبوو دووبارە سەریهەڵدایەوە.\n- کاتێک خامنەئی لە ژێر کاریگەری و بە پشتیوانی هاشمی ڕەفسەنجانی بە دەسەڵات گەیشت و بوبە نوێنەری خودا لە سەر زەوی، توانی ڕوانگە جیاوازەکانی ناو کۆماری ئیسلامی لە دەوری -خۆی کۆ بکاتەوە، شیاوی ئاماژە پێکردنە کە هەموو هەوڵەکانی خامنەئی بە هاوکاری هاشمی ڕەفسەنجانی سەری دەگرت و هاشمی وەک یەکێ لە دۆستە سیاسییە هەرە نزیکەکانی خامنەئی بە ئەژمار دەهات.\n- خامنەئی بە هاوکاری ناوبراو جیاوازییە بیروڕاییەکانی ناو کۆماری ئیسلامی لاواز کرد و بەشێک لەوانی دەستەمۆ و هێنانییە ژێر هەژمون و ڕوانگەکانی خۆی و بەشێکی دیکە لە بەندیخانەکانی کۆماری ئیسلامی ڕاگیران.\n- کۆماری ئیسلامی ئێران بە کەڵک وەرگرتن لە تیرۆر، ترس و تۆقاندن، لەسێدارەدان و بەندکردن لە سەردەمی زێڕینی هاوکاری نێوان خامنەئی و هاشمی بە سەر دژبەرانی خۆی سەرکەوتنی گەورەی مسۆگەر کرد. تیرۆری سەرکردەکانی کورد وەک یەکێ لە سەرکەوتنەکانی ئەو دوو خوێنمژە بە سەر نەتەوەی کورد بەئەژمار دێت.\n- لە پاش ئەوە کە خامنەئی دەسەڵاتی خۆی جێگیر کرد و کەسە دڵخوازەکانی لە شوێنە گرینگەکانی دەسەڵات دانا، ئیتر هێدی هێدی لە هاشمی و کەسەکانی دیکە دوور کەوتەوە، چونکە پێویستی پێی نەمابون.\n- ئەوەش وەک سەرەتایی دروستبون و پێکهاتنی باڵ لە ناو کۆماری ئیسلامی پێناسە دەکرێت.\n- یەک خاڵ لێرەدا پێویستی بە شیکردنەوە هەیە، هەموو باڵەکانی ناو کۆماری ئیسلامی، وەلایەتی فەقیان قبوڵە و هەموو هەوڵێکیان بۆ خزمەت کردن بە کۆماری ئیسلامییە، جیاوازی ڕوانگەکانیش هەر لەو پێوەندییانە دایە. بەڵام حوکوومەت و دەسەڵاتێکیان دەوێت کە هەمویان پێکەوە بەڕێوە ببەن و تێدا بەشدار بن. ئەوەش لە لایەن خامنەئی و بەشێک لە باڵەکانی دیکە ڕەد دەکرێتەوە.\n- لە سەرەتای دروستبونی باڵەکانی ناو ڕژیم تەنیا یارییەکی دۆستانە لە گۆڕێدا بوو، بەڵام لە ناکاو یارییەکە گۆڕا بۆ یاری بردنەوە، سەرکەوتنی هەر لایەنێک، بە سەرکەوتنی بە سەر لایەنەکەی دیکە بەئەژمار دەهات.\n- لە وتارەکانی چەند ساڵی ڕابردووم بەباشی ئەو پرسانەم شرۆڤە کردووە و پێویست بە دووبارە کردنەوەی ناکات.\n- بەڵام لە ماوەی ئەم چەند ساڵەی دواییەدا یاری باڵەکانی ناو کۆماری ئیسلامی مەترسی بۆ سەر ڕۆخانی ڕژیمەکەی ساز کردووە، کاریگەری باڵ باڵانەکەش بۆ هەمویان ڕونەو ڕژیمی لە ئاست کۆمەڵگای نێودەوڵەتی لاواز کردووە.\n- لە ناو کۆمەڵگای ئێرانی ئەمڕۆشدا دارودەستەی تاییبەت بۆ خۆیان ساز کردووە و خەڵکیان لە نێوان خۆیاندا دابەش کردووە.\n- بەشێکی دیکە لە خەڵکیش لە باڵەکانی ناو ڕژیم دوور کەوتوونەتەوە و چاوەڕێی هەڵکردنی ڕەشەبا دەکەن.\nگەڕانەوەی هاشمی بۆ ناو یارییەکە، مانەوەی ئەحمەدی نژادو دارودەستەکەی، پشتیوانی خاتەمییەکان لە هاشمی، دابەزینی نوێنەری خامنەی بۆ ناو یارییەکە و سەعیدی جەڵیلی و کەسانی دیکە...هتد. ئەو پەیامە دەدات کە باڵەکانی ڕژیم هەستیان بە مەترسی کردووە و هاوکات دۆخەکە هەستیارە و ناوچەکەش ڕویی لە شێوان و پێکهاتنی ئاڵوگۆڕی نوێیە.\nهاوکات خۆکشاندنەوەی ڕەحیمی و جەوانفکر لە خۆپاڵاوتنەکانی پێش هەڵبژاردن دەکرێ بەو شێوەیە شرۆڤە بکرێت کە لە "ڕەدی سەلاحییەت" نەکردنی ڕەحیم مەشایی دڵنیا بونەتەوە، یان لە ترسی زەق کردنەوەی کێشەکانی پێوەندیدار بە گەندەڵی ئابووریەوە بووبێت.\nلە دیدێکی دیکەوە دەکرێ چاو لە پرسەکە بکرێت، ئەویش ئەوەیە کە هەنووکە خامنەئی دڵنیا بووەتەوە کە کەسانێکی وەک هاشمی و...هتد لە گۆڕەپانەکەدا هەن کە ڕکابەری ڕەحیم مەشایی بکەن و ئیتر پێویست نەکات ناوبراو "ڕەدی سەلاحییەت" بکەن و لە کایەکە دووری بخەنەوە.\nهەر بۆیە ڕەحیم مەشایی ئەو شانسەی دەبێت کە "ڕەدی سەلاحییەت" نەکرێت.\nهاوکات وا دەردەکەوێ خامنەئی دەیهەوێت ڕیسکێکی گەورە بکات، ئەوەش لە گەڕانەوەی هاشمی بۆ بەدەستەوە گرتنی دەسەڵات دەسپێدەکات و بە "شانسی ڕەدی سەلاحییەت" نەکردنی ڕەحیم مەشایی کۆتایی پێدێت. لە گەڵ ئەوەشدا بە تەواوەتی لەوە دڵنیا نییە، بۆیە شیمانەی ئەوەش دەکرێت خامنەی لەو بڕیارەی خۆی پەشیمان بێتەوە، چونکو ڕاوبۆچونی کەسانی دەوروبەری لە دژی مانەوەی ڕەفسەنجانی و ڕەحیم مەشایی لە هەڵبژاردنەکانن.